MT Il-Ġurnal Uffiċjali tal-Unjoni Ewropea C 273/1

IL-KONTIJIET ANNWALI TAL-KOMUNITAJIET EWROPEJ

IS-SENA FINANZJARJA 2008

DIKJARAZZJONIJIET FINANZJARJI KKONSOLIDATI U RAPPORTI KKONSOLIDATI DWAR L-IMPLIMENTAZZJONI TAL-BAĠIT

(2009/C 273/01)

WERREJ

Nota li takkumpanja l-kontijiet konsolidati

L-implimentazzjoni u l-kontabilizzazzjoni tal-baġit tal-UE

PARTI I — Inanzjarji konsolidati tal-komunitajiet ewropej u noti ta' spjeDikjarazzjonijiet fgazzjoni

A. Karta tal-Bilanċ

B. Kont tar-Riżultat Ekonomiku

C. Tabella tal-Flussi tal-Flus

D. Dikjarazzjoni tal-Bidliet fl-Assi Netti

E. Noti dwar id-dikjarazzjonijiet finanzjarji

PARTI II — Rapporti kkonsolidati dwar l-implimentazzjoni tal-baġit tal-komunitajiet ewropej u noti ta' spjegazzjoni

TAQSIMA A — Rapporti kkonsolidati dwar l-implimentazzjoni tal-baġit*

TAQSIMA B — Noti ta' spjegazzjoni mar-rapporti konsolidati dwar l-implimentazzjoni tal-baġit

NOTA LI TAKKUMPANJA L-KONTIJIET KONSOLIDATI

Il-kontijiet annwali konsolidati tal-Komunitajiet Ewropej għas-sena 2008 tħejjew skont l-informazzjoni ppreżentata mill-istituzzjonijiet u korpi oħrajn taħt l-Artikolu 129.2 tar-Regolament Finanzjarju applikabbli għall-baġit ġenerali tal-Komunitajiet Ewropej. B'dan niddikjara li huma tħejjew f'konformità mat-Titolu VII ta' dan ir-Regolament Finanzjarju u skont il-prinċipji, regoli u metodi tal-kontabilità stipulati fl-anness tad-dikjarazzjonijiet finanzjarji.

Ksibt l-informazzjoni kollha neċessarja mingħand l-uffiċjali tal-kontabilità ta' dawn l-istituzzjonijiet u korpi, li ċċertifikaw l-affidabilità tagħha, l-informazzjoni kollha neċessarja għall-produzzjoni tal-kontijiet li juru l-assi u l-obbligazzjonijiet tal-Komunitajiet Ewropej u l-implimentazzjoni tal-baġit.

B'dan niċċertifika li skont din l-informazzjoni, u wara l-verifiki li dehruli neċessarji biex niffirma l-kontijiet tal-Kummissjoni Ewropea, għandi assigurazzjoni raġonevoli li l-kontijiet jippreżentaw stampa vera u ġusta tal-pożizzjoni finanzjarja tal-Komunitajiet Ewropej fl-aspetti materjali kollha.

Ph. TAVERNE L-Uffiċjal tal-Kontabilità tal-Kummissjoni Ewropea

L-IMPLIMENTAZZJONI U L-KONTABILIZZAZZJONI TAL-BAĠIT TAL-UE

1. IT-TĦEJJIJA TAL-BAĠIT ANNWALI

Il-Baġit tal-UE jiffinanzja firxa wiesgħa ta' politiki u programmi madwar l-Unjoni. Skont il-prijoritajiet stabbiliti mill-Istati Membri, il-Kummissjoni twettaq programmi, attivitajiet u proġetti speċifiċi fil-qasam. Dawn jistgħu jvarjaw minn appoġġ għal proġetti tal-edukazzjoni għall-mobilità tal-istudenti u l-għalliema, sa proġetti mmirati li jappoġġjaw ambjent tax-xogħol aħjar għall-ħaddiema fl-UE, u t-tisħiħ tal-kontroll tal-fruntieri esterni.

Kważi 94 % tal-baġit tal-UE jmur għall-finanzjament ta' dawn il-politiki u attivitajiet tal-UE, li ġew maqbula mill-Istati Membri kollha. Ir-rabta diretta bejn il-baġit annwali u l-politiki tal-UE hija assigurata permezz tal-ibbaġittjar ibbażat fuq l-attivitajiet (ABB). In-nomenklatura tal-baġit ibbażata fuq l-attivitajiet, li ġiet introdotta għall-ewwel darba fil-baġit tal-2004, tippermetti identifikazzjoni ċara tal-oqsma ta' politika tal-Unjoni Ewropea u tal-ammont totali ta' riżorsi allokati għal kull wieħed minn dawn l-oqsma.

Il-31 qasam ta' politika huma suddiviżi f'madwar 200 attività, li minnhom aktar minn 110 jinkludu intestaturi operattivi tal-baġit u għalhekk huma riflessi fin-nomenklatura tal-baġit bħala kapitoli tal-baġit. Dawn l-oqsma ta' politika huma fil-biċċa l-kbira operattivi, peress li l-attivitajiet ċentrali tagħhom għandhom l-iskop li minnhom jibbenefikaw partijiet terzi, kull wieħed fl-ambitu ta' attività rispettiv tiegħu. Oqsma oħra ta’ politika, madankollu, huma orizzontali u jassiguraw li l-Kummissjoni taħdem kif xieraq, bħal fil-każ tal-“Koordinazzjoni u pariri legali”, u l-“Baġit”. L-istruttura tal-attivitajiet tipprovdi qafas kunċettwali komuni għall-għażla tal-prijoritajiet, l-ippjanar, l-ibbaġitjar, il-monitoraġġ u r-rappurtar, bl-għan prinċipali li jittejjeb l-użu effiċjenti, ekonomiku u effettiv tar-riżorsi.

Il-proċedura interna għall-adozzjoni tal-abbozz tal-baġit tibda bit-tħejjija tiegħu mill-Kummissjoni qabel ma jgħaddi għand il-Kunsill, li jista' jagħmel emendi jekk iħoss li dawn ikunu meħtieġa. Il-baġit aġġornat imbagħad imur għand il-Parlament Ewropew, li jista' huwa wkoll jipproponi emendi jew jaċċetta jew iwarrab l-abbozz kurrenti. Ladarba jkun hemm qbil dwar l-emendi u l-aġġornamenti kollha (inkluż, jekk meħtieġ, abbozz ġdid għal kollox propost mill-Kummissjoni) il-baġit ikun adottat lejn nofs Diċembru mill-Parlament. Il-President tal-Parlament jiddikjara l-baġit adottat u mbagħad dan jista' jiġi implimentat.

2. KIF INHI FFINANZJATA L-KE?

Il-KE għandha żewġ kategoriji ewlenin ta' finanzjament: Dħul mir-riżorsi proprji u dħul varju.

2.1. Dħul minn riżorsi proprji u riċevibbli

Dħul li ġej minn riżorsi proprji huwa dovut awtomatikament lill-UE sabiex jippermettilha tiffinanzja l-baġit tagħha mingħajr il-ħtieġa ta' deċiżjoni sussegwenti mill-awtoritajiet nazzjonali (fl-2008 dan kien 92 % tad-dħul totali tagħha). L-ammont globali tar-riżorsi proprji meħtieġa għall-iffinanzjar tal-baġit huwa determinat min-nefqa totali bit-tnaqqis ta’ dħul ieħor. L-ammont totali ta' riżorsi proprji ma jistax jaqbeż il-1,24 % tad-dħul gross nazzjonali (DGN) tal-UE. Ir-riżorsi proprji jistgħu jinqasmu fil-kategoriji li ġejjin:

(1) Ir-riżorsi proprji tradizzjonali (RPT) jikkonsistu f'dazji doganali, dazji agrikoli u imposti fuq iz-zokkor. Dawn ir-riżorsi proprji jitħallsu mill-operaturi ekonomiċi u jinġabru mill-Istati Membri f'isem l-UE. Madankollu, l-Istati Membri jżommu 25 % bħala kumpens għall-ispejjeż tal-ġbir tagħhom. Id-dazji doganali u d-dazji agrikoli jinżammu fuq importazzjonijiet ta' prodotti li jkunu ġejjin minn pajjiżi terzi, b'rati bbażati fuq it-Tariffa Doganali Komuni. L-imposti fuq iz-zokkor jitħallsu mill-produtturi taz-zokkor sabiex jiġu ffinanzjati r-rifużjonijiet tal-esportazzjoni għaz-zokkor. Ir-RPT normalment jirrappreżentaw madwar 15 % tad-dħul totali tar-riżorsi proprji.

(2) Ir-riżorsa proprja bbażata fuq it-taxxa fuq il-valur miżjud (VAT) tinżamm fuq il-bażijiet tal-VAT tal-Istati Membri, li huma armonizzati għal dan l-għan f'konformità mar-regoli tal-Komunità. L-istess perċentwal jinżamm fuq il-bażi armonizzata ta' kull Stat Membru. Madankollu, il-bażi tal-VAT li trid titqies għandha limitu massimu ta' 50 % tad-DGN ta' kull Stat Membru. Ir-riżorsa bbażata fuq il-VAT normalment tirrappreżenta madwar 15 % tad-dħul tar-riżorsi proprji.

(3) Ir-riżorsa bbażata fuq id-dħul gross nazzjonali (DGN) hija użata sabiex tibbilanċja d-dħul u l-infiq tal-baġit, jiġifieri sabiex tiffinanzja l-parti tal-baġit li mhix koperta minn xi sorsi oħra tad-dħul. L-istess rata perċentwali hija miżmuma fuq id-DGN ta' kull Stat Membru, li huwa stabbilit skont ir-regoli tal-Komunità. Ir-riżorsa bbażata fuq id-DGN normalment tirrappreżenta madwar 70 % tad-dħul tar-riżorsi proprji.

Fir-rigward tal-ħlas ta' dawn l-ammonti, kontijiet separati jinkludu r-riżorsi proprji tradizzjonali li, skont l-Artikolu 6(3)(b) tar-Regolament (KE, Euratom) Nru 1150/2000, ġew stabbiliti mill-Istati Membri iżda ma tpoġġewx għad-dispożizzjoni tal-Komunitajiet għaliex għadhom ma ġewx irkuprati jew garantiti, jew għaliex ġew kontestati. Kull Stat Membru jibgħat lill-Kummissjoni dikjarazzjoni kull trimestru ta' dawn il-kontijiet, bid-dettalji li ġejjin għal kull tip ta' riżorsa:

— il-bilanċ pendenti tat-trimestru preċedenti,

— il-bilanċi rkuprati matul l-istess trimestru,

— aġġustamenti għall-bażi (korrezzjonijiet/kanċellazzjonijiet) matul l-istess trimestru,

— ammonti maqtugħa mill-kontijiet,

— il-bilanċi li għandhom jiġu rkuprati fit-tmiem tal-istess trimestru.

Meta r-riżorsi proprji tradizzjonali mill-kont separat ikunu rkuprati, huma jridu jitpoġġew għad-dispożizzjoni tal-Kummissjoni sa mhux aktar tard mill-ewwel jum ta' xogħol wara d-19-il jum tat-tieni xahar wara x-xahar li matulu l-intitolament kien irkuprat.

Tnaqqis fil-valur kontabbli ta' intitolamenti fil-kont separat għandu jsir sabiex jirrifletti s-sitwazzjonijiet fejn l-irkupru effettiv ma jkunx probabbli. Dan it-tnaqqis fil-valur kontabbli huwa bbażat fuq stimi magħmula mill-Istati Membri nfushom skont l-Artikolu 6(4)(b) tar-Regolament tal-Kunsill (KE, Euratom) Nru 1150/2000 li jistipula li: “Flimkien mad-dikjarazzjoni finali ta' kull trimestru għall-istess sena, l-Istati Membri se jippreżentaw stima tal-ammont totali tal-intitolamenti inklużi fil-kont separat tal-31 ta' Diċembru ta' dik is-sena li l-irkupru tagħhom sar improbabbli.”

Fuq il-bażi tal-istimi mibgħuta mill-Istati Membri, it-tnaqqis fil-valur kontabbli jsir fuq il-partita għar-riċevibbli mill-Istati Membri fuq in-naħa tal-assi tal-karta tal-bilanċ. Madankollu, dan ma jfissirx li l-Kummissjoni qed taċċetta li mhux se jkun hemm irkupru fil-futur tal-ammonti koperti minn dan l-aġġustament fil-valur kontabbli. Anki meta l-irkupru jkun jidher improbabbli ħafna, jekk mhux prattikament impossibbli, dan mhux bilfors ifisser li dawn l-ammonti jkunu mitlufa għall-baġit tal-Komunità bħala riżorsi proprji tradizzjonali. Dan għaliex intitolamenti mhux irkuprati huma mitlufa biss jekk l-Istat Membru jkun eżawrixxa l-modi kollha li hu marbut li juża sabiex iwettaq l-irkupru. Fejn l-Istat Membru ma jagħmilx dan, huwa miżmum finanzjarjament responsabbli u jkollu jħallas l-ammont lill-baġit tal-Komunità skont l-Artikolu 17(2) tar-Regolament (KE, Euratom) Nru 1150/2000.

2.2. Dħul varju

Id-dħul varju li jirriżulta mill-attivitajiet tal-Komunità Ewropea jikkostitwixxi madwar 8 % tad-dħul totali. Hemm, pereżempju, multi tal-kompetizzjoni u ordnijiet ta' rkupru lil debituri privati u pubbliċi fir-rigward tal-ġestjoni ta' proġetti tal-Komunità (bħal fl-eżempju aktar 'il fuq). Ħlasijiet ta' penali imposti mill-Qorti tal-Ġustizzja fuq Stati Membri li jonqsu milli jikkonformaw ma' sentenza mogħtija jaqgħu wkoll f'din il-kategorija. Il-Kummissjoni tamministra mijiet ta' eluf ta' proġetti kull sena u jenħtiġilha tistabbilixxi madwar 12 000 ordni ta' rkupru kull sena. Kull dejn mhux imħallas fid-data li jkun dovut huwa suġġett għal imgħaxijiet għall-inadempjenza. Fejn dejn ta' partijiet terzi tal-Komunità għajr Stati Membri jibqa' mhux imħallas, deċiżjonijiet tal-Kummissjoni (u l-Kunsill) li jimponu l-obbligu tal-ħlas huma infurzabbli direttament f'konformità mar-regoli tal-proċedura ċivili fis-seħħ fit-territorju fejn ikollu jsir l-infurzar. Debituri inadempjenti huma suġġetti għall-proċeduri tal-ġbir tad-dejn imnedija mis-Servizz Legali bl-għajnuna ta' kumpaniji legali esterni.

3. KIF JIĠI ĠESTIT U MINFUQ IL-BAĠIT TAL-KOMUNITÀ

3.1. Nefqa operattiva primarja

In-nefqa operattiva tal-Komunitajiet Ewropej tkopri l-intestaturi differenti tal-perspettiva finanzjarja u tieħu forom differenti, li jiddependu fuq kif jitħallsu u kif jiġu ġestiti l-flus. Skont ir-Regolament Finanzjarju, il-Kummissjoni timplimenta l-baġit ġenerali permezz tal-użu tal-metodi li ġejjin:

Ġestjoni ċentralizzata diretta: dan huwa meta l-baġit jiġi implimentat direttament mis-servizzi tal-Kummissjoni.

Ġestjoni ċentralizzata indiretta: dan jirreferi għal każijiet fejn il-Kummissjoni tagħti funzjonijiet ta' implimentazzjoni tal-baġit lil korpi tal-liġi tal-Komunità jew dik nazzjonali, bħall-aġenziji tal-Komunità tal-liġi pubblika jew b'missjonijiet tas-servizz pubbliku

Ġestjoni deċentralizzata: dawn huma l-każijiet fejn il-Kummissjoni tiddelega ċerti inkarigi għall-implimentazzjoni tal-baġit lil pajjiżi terzi.

Ġestjoni maqsuma: b'dan il-metodu ta' ġestjoni, inkarigi tal-implimentazzjoni tal-baġit huma ddelegati lill-Istati Membri. Il-biċċa l-kbira tan-nefqa, din is-sena EUR 82 biljun (2007: EUR 90 biljun), taqa' taħt din il-forma “Ġestjoni Maqsuma” li tinvolvi d-delegazzjoni ta' inkarigi lill-Istati Membri, li jkopru oqsma bħall-infiq tal-agrikoltura u l-Azzjonijiet Strutturali.

Ġestjoni konġunta: b'dan il-metodu, il-Kummissjoni tafda ċerti inkarigi ta' implimentazzjoni lil organizzazzjoni internazzjonali.

3.2. L-atturi finanzjarji differenti

Il-Kulleġġ tal-Kummissarji jerfa' r-responsabbiltà politika kollettiva iżda fil-prattika ma jeżerċitax huwa stess il-poteri tal-implimentazzjoni tal-baġit li għandu. Huwa jiddelega dawn l-inkarigi kull sena lill-uffiċjali pubbliċi individwali li jirrispondu lill-Kulleġġ u huma suġġetti għar-Regolament Finanzjarju u r-Regolamenti tal-Persunal. Il-persunal ikkonċernat – ġeneralment Diretturi-Ġenerali u Kapijiet tas-Servizzi – huma magħrufa bħala “Uffiċjali Awtorizzanti b'delega”. Min-naħa tagħhom huma jistgħu jerġgħu jiddelegaw l-inkarigi tal-implimentazzjoni tal-baġit lil “Uffiċjali Awtorizzanti b'sottodelega”.

Ir-responsabbiltà tal-Uffiċjali Awtorizzanti tkopri l-proċess tal-ġestjoni kollu kemm hu, mid-deċiżjoni dwar x'għandu jsir sabiex jinkisbu l-objettivi tal-politika stabbiliti mill-istituzzjoni sal-ġestjoni tal-attivitajiet imnedija sew mil-lat operattiv u kif ukoll minn dak baġitarju, inkluż l-iffirmar ta' impenji legali, il-monitoraġġ tar-riżultati, it-twettiq ta' ħlasijiet u anki l-irkupru ta' fondi jekk meħtieġ. L-uffiċjali awtorizzanti għandhom ukoll l-inkarigu li jaraw li jsiru valutazzjonijiet sabiex tiġi analizzata l-vijabilità tal-proposti tagħhom (valutazzjonijiet ex ante) u li jivvalutaw is-suċċess u l-effiċjenza ekonomika tal-programmi li jkunu diġà qed jitwettqu (valutazzjonijiet interim u ex post). Ir-riżultati ta' dawn il-valutazzjonijiet huma użati sabiex jiġi mtejjeb il-proċess tat-teħid tad-deċiżjonijiet u jiżdiedu t-trasparenza, r-responsabbiltà u l-effiċjenza ekonomika tal-intervent tal-Komunità.

Il-ġestjoni finanzjarja soda u r-responsabbiltà xierqa huma assigurati f'kull DĠ permezz tas-separazzjoni tal-kontroll tal-ġestjoni (f'idejn l-uffiċjali awtorizzanti) mill-verifika interna u l-kontroll tal-konformità bi standards ta' kontroll intern ċari (ispirati mill-istandards internazzjonali tas-COSO), kontrolli ex ante u ex post, verifiki interni indipendenti abbażi ta' stimi tar-riskju, u rappurtar regolari dwar l-attivitajiet lill-Kummissarji individwali.

L-Uffiċjal tal-Kontabilità jwettaq l-ordnijiet ta' ħlas u rkupru magħmula mill-uffiċjali awtorizzanti u huwa responsabbli għall-ġestjoni tat-teżor, id-deċiżjonijiet dwar ir-regoli u l-metodi tal-kontabilità, l-ivvalidar tas-sistemi tal-kontabilità, iż-żamma tal-kontijiet u l-produzzjoni tal-kontijiet annwali tal-istituzzjoni u l-konsolidazzjoni tagħhom ma' dawk ta' entitajiet ikkonsolidati oħra. Minbarra dan, l-Uffiċjal tal-Kontabilità jeħtieġ li jiffirma l-kontijiet u jiddikjara li huma jagħtu stampa ċara u korretta tas-sitwazzjoni finanzjarja.

L-Awditur Intern, li mhuwiex attur finanzjarju fis-sens strett tal-kelma, huwa appuntat minn istituzzjoni sabiex jivverifika l-operat korrett tas-sistemi u l-proċeduri tal-implimentazzjoni tal-baġit u sabiex jagħti pariri lill-istituzzjoni dwar kwistjonijiet ta' ġestjoni tar-riskju. L-Awditur Intern joħroġ opinjonijiet indipendenti dwar il-kwalità tas-sistemi tal-ġestjoni u kontroll u jipprovdi rakkomandazzjonijiet dwar kif il-proċeduri operattivi għandhom jiġu mtejba u kif għandha tiġi promossa l-ġestjoni finanzjarja tajba.

3.3. Impenji għall-infiq tal-baġit tal-UE

Ladarba l-baġit jiġi approvat, id-DĠ Baġit, permezz tas-sistema tal-kontabilità tal-Kummissjoni, ipoġġi l-fondi għad-dispożizzjoni tad-dipartimenti differenti tal-Kummissjoni u l-Istituzzjonijiet u l-korpi l-oħra skont ir-responsabbiltajiet tagħhom ta' politika skont sistema msejħa bbaġitjar ibbażat fuq l-attività. Pereżempju, ir-responsabbiltà għall-ġestjoni tal-linji tal-baġit li għandhom x'jaqsmu mal-ambjent jiġu delegati lill-Kummissjoni jew lill-kap - jew Direttur-Ġenerali - tad-DĠ Ambjent (li, f'dan il-kuntest, jissejjaħ l-Uffiċjal Awtorizzanti b'Delega għal-linji tal-baġit ikkonċernati).

Qabel ma jsir impenn legali (pereżempju kuntratt jew ftehim ta' għotja) ma' parti terza, irid ikun hemm linja tal-baġit li tawtorizza l-attività kkonċernata fil-baġit annwali. Irid ikun hemm ukoll biżżejjed fondi fil-linja tal-baġit ikkonċernata sabiex tiġi koperta n-nefqa. Jekk jiġu ssodisfati dawn il-kundizzjonijiet, il-fondi meħtieġa jridu jiġu rriżervati fil-baġit permezz ta' impenn baġitarju magħmul fis-sistema tal-kontijiet.

Ladarba jitnieda impenn baġitarju mill-persuna responsabbli għall-proġett, magħrufa fil-Kummissjoni bħala “aġent inizjatur”, dan għandu jsegwi proċedura prestabbilita - jew “ċirkwit finanzjarju” - li huwa proċess ritraċċabbli ta' dokumenti fiżiċi u elettroniċi li jinvolvu mill-anqas tnejn min-nies (l-hekk-imsejjaħ prinċipju tal-“erba' għajnejn”), l-inizjatur u l-verifikatur. Iċ-ċirkwiti finanzjarji stabbiliti jipprovdu għal kontrolli finanzjarji u operattivi qabel l-impenn jiġi approvat mill-Uffiċjal Awtorizzanti responsabbli.

L-ebda flus ma jistgħu jintefqu mill-baġit tal-Komunità sakemm il-Kummissjoni jew korp ieħor tal-KE u l-benefiċjarju possibbli tal-fondi tal-Komunità ma jkunux daħlu f'impenn legali bil-miktub. Taħt ġestjoni ċentralizzata diretta, dan l-impenn legali jieħu l-forma jew ta' kuntratt ma' kuntrattur jew ta' ftehim ta' għotja ma' benefiċjarju.

Ladarba jkun approvat, l-impenn baġitarju jiġi rreġistrat fis-sistema tal-kontabilità baġitarja u l-approprjazzjonijiet jiġu kkunsmati f'konformità ma' dan. Dan, madankollu, m'għandu l-ebda effett fuq il-kontijiet ġenerali (jew il-ktieb ġenerali) ladarba tkun għadha ma saret l-ebda nefqa. Dan għaliex is-sistema tal-kontabilità tal-Komunitajiet Ewropej fiha żewġ elementi separati imma marbuta:

(a) kontijiet tal-baġit, li jipprovdu rekord dettaljat tal-implimentazzjoni tal-baġit; kif ukoll

(b) kontijiet ġenerali, li jintużaw għat-tħejjija tal-karta tal-bilanċ u r-riżultat ekonomiku.

Il-kontijiet tal-baġit isegwu jum b'jum l-impenji u l-ħlasijiet magħmula fuq il-madwar 1 150 linja tal-baġit. Huma bbażati fuq il-prinċipju tal-kontabilità bbażata fuq il-ħlasijiet immodifikata, li fih nefqa jew dħul jiġu rreġistrati fil-kontijiet biss meta l-flus jiġu impenjati, imħallsa jew riċevuti. Dan it-tip ta' kontabilità huwa tipiku tas-settur pubbliku fejn, storikament, kien hemm it-tendenza li l-enfasi tkun fuq il-baġit u l-implimentazzjoni tiegħu. Kull xahar, il-Kummissjoni tippubblika ċifri li jiddeskrivu l-istat kurrenti tal-implimentazzjoni tal-baġit (l-infiq) fuq is-sit tal-internet Europa. Iċ-ċifri jingħataw skont l-intestatura tal-qafas finanzjarju u skont il-qasam ta' politika.

Il-kontijiet ġenerali (jew il-ktieb ġenerali) jużaw il-metodu ta' żamma tal-kotba “double-entry” sabiex juru d-dħul u l-infiq kollu matul is-sena finanzarja (u, għalhekk, ir-riżultat ekonomiku) u jistabbilixxu l-pożizzjoni finanzjarja tal-KE fil-forma ta' karta tal-bilanċ tal-assi u l-obbligazzjonijiet fil-31 ta' Diċembru ta' kull sena.

3.4. It-twettiq ta' ħlas

3.4.1. Regoli ġenerali

L-ebda ħlas ma jista' jsir jekk ma jkunx diġà ġie approvat impenn baġitarju mill-Uffiċjal Awtorizzanti li jkun qed jittratta l-operazzjoni kkonċernata. Meta jkollu jsir ħlas irid jiġi segwit proċess simili għal dak ta' impenn baġitarju. Dan isir fis-sistema tal-kontabilità u bi proċessi traċċabbli paralleli fiżiċi u elettroniċi. Għal darba oħra, il-proċess huwa mniedi mill-aġent inizjatur u finalment approvat mill-uffiċjal awtorizzanti b'sottodelega. Ladarba l-ħlas ikun approvat, kemm il-kontijiet baġitarji u kif ukoll dawk ġenerali jiġu aġġornati awtomatikament.

Ladarba ħlas jiġi approvat fis-sistema tal-kontabilità, il-pass li jmiss huwa li jsir it-trasferiment għall-kont tal-benefiċjarju. Il-Kummissjoni, pereżempju, permezz tad-dipartiment tat-teżor tad-DĠ Baġit, tagħmel kważi l-ħlasijiet kollha tagħha permezz ta' trasferiment bankarju. Hija għandha kontijiet bankarji mat-Teżori, il-Banek Ċentrali u l-banek kummerċjali tal-Istati Membri.

Il-Kummissjoni tagħmel aktar minn miljun pagament fis-sena. Il-Kummissjoni tipparteċipa fi SWIFT (Society for Worldwide Interbank Financial Telecommunication). Kuljum, mill-inqas proċedura ta' ħlas waħda, imnedija taħt il-kontroll tad-dipartiment tat-teżor tad-Direttorat-Ġenerali għall-Baġit, tittraduċi l-ħlasijiet approvati fi struzzjonijiet ta' ħlas li jintbagħtu awtomatikament lill-banek tal-Kummissjoni, sabiex iħallsu lill-benefiċjarji indikati.

3.4.2. Prefinanzjament

Prefinanzjament huwa ħlas maħsub biex jipprovdi lill-benefiċjarju bi ħlas bil-quddiem ta' flus. Huwa jista' jinqasam f'numru ta' ħlasijiet fuq perjodu definit fil-ftehim partikolari ta' prefinanzjament. Il-“float” jew avvanz jintuża jew għall-iskop li għalih ikun provdut matul il-perjodu definit fil-ftehim jew jitħallas lura – jekk il-benefiċjarju ma jkollux spejjeż eliġibbli huwa jkollu l-obbligu li jagħti lura l-avvanz ta' prefinanzjament lill-Komunitajiet Ewropej. Għalhekk, il-prefinanzjament imħallas mhux spiża definittiva sakemm il-kundizzjonijiet kuntrattwali relevanti jkunu ġew issodisfati u għalhekk huwa rreġistrat mal-assi fil-karta tal-bilanċ meta jsir il-ħlas inizjali. L-ammont tal-assi tal-prefinanzjament jitnaqqas (b'mod sħiħ jew parzjali) meta jiġu aċċettati l-ispejjeż eliġibbli u l-ammonti mogħtija lura. Meta l-ammont tal-prefinanzjament ikun b'mod sħiħ jew parzjali aċċettat mill-Komunitajiet, wara analiżi tal-eliġibilità ta' pretensjoni ta' spiża riċevuta (ara aktar 'l isfel), l-ammont aċċettat tan-nefqa eliġibbli jitneħħa mill-karta tal-bilanċ u jittieħed bħala spiża fil-kont tar-riżultat ekonomiku. Dan jista' jillikwida l-ammont tal-prefinanzjament b'mod sħiħ jew parzjali.

Il-prefinanzjament huwa vvalutat skont l-ammont rikuperabbli tiegħu, meta titqies l-eżistenza ta' garanzija relatata marbuta mal-prefinanzjament. Il-prefinanzjament irrekuperabbli mistenni huwa rikonoxxut bħala spiża fil-kont tar-riżultat ekonomiku u tnaqqis fil-valur kontabbli tal-prefinanzjament fil-karta tal-bilanċ. Ġeneralment jiddaħħal imgħax fuq il-prefinanzjament li jitħallas (eċċezzjonijiet notevoli huma l-ammonti mħallsa lill-Istati Membri jew bħala għajnuna għal qabel is-sħubija). Dan l-imgħax jinqasam fiż-żewġ kategoriji tal-prefinanzjament eżistenti skont min ikun il-propjetarju tiegħu – il-Komunitajiet Ewropej jew Partijiet Terzi. Id-differenza bejn iż-żewġ kategoriji hija dik li l-imgħax iġġenerat mill-ammonti tal-prefinanzjament tal-“Komunitajiet Ewropej” jibqa' l-propjetà tal-Komunitajiet u għalhekk għandu jingħata lura lill-Komunitajiet, filwaqt li dak li jiddaħħal mill-prefinanzjament tal-“Partijiet Terzi” huwa l-propjetà tal-benefiċjarju.

3.4.3. Pretensjonijiet ta' spejjeż u eliġibilità tal-infiq

Xi żmien wara l-ħlas tal-prefinanzjament, pretensjoni ta' spiża tasal għand il-korp relevanti tal-KE sabiex tiġġustifika kif l-ammont tal-prefinanzjament ikun intefaq mill-benefiċjarju skont il-kuntratt. Ir-ritmu ta' dawn il-pretensjonijiet ta' spejjeż matul is-sena huwa varjabbli u jiddependi fuq it-tip ta' azzjoni li tkun qed tiġi ffinanzjata u l-kundizzjonijiet kuntrattwali, u mhux neċessarjament jiġu riċevuti fl-aħħar tas-sena.

Id-dikjarazzjonijiet tal-ispejjeż li jaslu għandhom jiġu rreġistrati immedjatament fis-sistema tal-kontabilità bħala pagabbli kurrenti b'“eliġibbiltà li għadha trid tiġi kkonfermata” u “Fattura tal-1el Pass”. F'dan l-istadju, tkun għadha ma ġiet rikonoxxuta l-ebda spiża. Spiża tiġi rikonoxxuta fil-kontijiet ġenerali biss meta jkun seħħ l-“avveniment ġenerattiv” - jiġifieri meta d-dikjarazzjoni tal-ispiża tkun ġiet validata. Il-limitu ta' żmien għall-ħlas tal-fattura riċevuta jibda mid-data tar-reġistrazzjoni tat-talba riċevuta ta' ħlas ammissibbli: ladarba jkun stabbilit li d-dikjarazzjoni hija eliġibbli, issir entrata fil-kontijiet li tittrasferixxi l-ammonti eliġibbli għall-kont tar-riżultat ekonomiku bħala spiża (“Fattura tat-2ni Pass”). Il-bilanċi pendenti tal-prefinanzjament u tal-kredituri huma mbagħad imnaqqsa bl-ammont ivvalidat. M'hemm l-ebda impatt fuq l-ammonti baġitarji ladarba l-ħlas inizjali jkun diġà ġie rreġistrat.

3.4.4. Ħlas ta' ammonti oħra

Jekk ammont addizzjonali għall-ħlas inizjali jintalab u jiġi vverifikat jew jekk ikun meħtieġ li jitħallas it-tieni ħlas jew ħlas finali skont il-kuntratt, titnieda talba ġdida għall-ħlas skont l-istess regoli msemmija qabel. Huwa l-uffiċjal awtorizzanti b'delega li jagħti l-approvazzjoni finali qabel ma jista' jsir il-ħlas. Il-kriterji tal-eliġibilità jistgħu jiġu definiti fl-att bażiku, fis-sejħiet għall-proposti, f'dokumenti oħra ta' informazzjoni għall-benefiċjarji tal-għotjiet u/jew fil-klawsoli kuntrattwali tal-ftehimiet ta' għotja. Wara l-analiżi, l-ispejjeż eliġibbli jitpoġġew mal-infiq u l-benefiċjarju jiġi infurmat dwar kull ammont mhux eliġibbli. Ammonti li għalihom “l-eliġibilità għadha trid tiġi kkonfermata” għalhekk jirrappreżentaw pretensjonijiet ta’ spejjeż riċevuti li għalihom l-eliġibilità ma tkunx għadha ġiet ikkonfermata u għalhekk fejn l-avveniment li jwassal għall-ispiża jkun għadu ma seħħx.

3.4.5. Trattament kontabbli fl-aħħar tas-sena (cut-off)

Fl-aħħar tas-sena ammonti pendenti ta' prefinanzjament huma stmati skont l-ammont(i) oriġinali mħallsa b'dawn li ġejjin imnaqqsa minnhom: ammonti mogħtija lura, ammonti eliġibbli llikwidati, ammonti eliġibbli stmati li għadhom mhumiex likwidati sal-aħħar tas-sena, u tnaqqis fil-valur.

Pretensjonijiet ta' spejjeż li ma jkunux għadhom ġew riċevuti fl-aħħar tas-sena jitqiesu fil-proċeduri tal-cut-off tal-kontijiet ta' tmiem is-sena. B'mod partikolari għandha ssir valutazzjoni li tikkonċerna l-ispejjeż eliġibbli mġarrba minn benefiċjarji tal-fondi tal-Komunità imma li għadhom mhumiex irrappurtati lill-KE. Sabiex wieħed jasal għall-aħjar stima ta' dawn l-ammonti jiġu użati metodi differenti skont it-tip ta' attivitajiet u informazzjoni disponibbli. Wara dawn l-entrati tal-cut-off, l-estimi tal-ammonti eliġibbli jiddaħħlu bħala spejjeż dovuti, filwaqt li l-estimi tal-partijiet mhux eleġibbli jibqgħu miftuħa fuq il-kontijiet “eliġibiltà għadha mhux konfermata”. Dawn l-ammonti jintwerew taħt obbligazzjonijiet kurrenti sabiex ma ssirx stima għolja żżejjed tal-assi u l-obbligazzjonijiet.

3.5. L-irkupru ta' ħlasijiet mhux dovuti

L-eġibilità ta' nfiq iddebitat għall-baġit hija vverifikata mis-servizzi relevanti tal-KE, jew fil-każ tal-ġestjoni maqsuma, mill-Istati Membri, fuq il-bażi tad-dokumenti ta' appoġġ stipulati fir-regoli applikabbli jew fil-kundizzjonijiet ta' kull għotja. Bil-għan tal-ottimizzazzjoni tar-relazzjoni bejn il-piżijiet u l-benefiċċji tas-sistemi ta' kontroll, kontrolli tad-dokumenti ta' appoġġ għall-pretensjonijiet finali għandhom it-tendenza li jkunu aktar intensivi minn dawk fuq pretensjonijiet proviżorji, u jistgħu jidentifikaw żbalji fi ħlasijiet proviżorji li jiġu kkoreġuti b'aġġustament fil-ħlas finali. Minbarra dan, il-KE u/jew l-Istat Membru għandhom id-dritt li jivverifikaw il-korrettezza tad-dokumenti ta' appoġġ billi jagħmlu kontrolli fl-uffiċċji ta' dawk li jressqu l-pretensjonijiet, matul l-implimentazzjoni tal-azzjoni ffinanzjata u/jew wara (ex-post). Żbalji misjuba matul il-perjodu tal-implimentazzjoni jistgħu jiġu kkoreġuti bl-aġġustament ta' talbiet sussegwenti. Żbalji misjuba ex-post ikunu suġġetti għal ordni ta' rkupru. Ara wkoll in-nota 6 għal aktar informazzjoni dwar dan il-qasam.

4. RAPPURTAR TA' TMIEM IS-SENA

4.1. Kontijiet annwali

Hija r-responsabbiltà tal-Uffiċjal tal-Kontabilità li jħejji l-kontijiet annwali u jara li dawn jippreżentaw stampa vera u ġusta tal-pożizzjoni finanzjarja tal-UE. Il-kontijiet annwali jikkonsistu fid-dikjarazzjonijiet finanzjarji u r-rapporti dwar l-implimentazzjoni tal-baġit. Huma jiġu adottati mill-Kummissjoni u ppreżentati lill-Qorti tal-Awdituri għall-verifika u fl-aħħar nett lill-Kunsill u lill-Parlament għar-rilaxx.

4.2. Rapporti Annwali tal-Attività

Kull Uffiċjal Awtorizzanti huwa obbligat li jħejji Rapport Annwali tal-Attività (RAA) dwar l-attivitajiet taħt ir-responsabbiltà tiegħu. F'dan ir-RAA huwa jirraporta fuq ir-riżultati ta' politika u fuq l-assigurazzjoni raġonevoli li jista' jkollu li r-riżorsi assenjati lill-attivitajiet deskritti fir-rapport tiegħu ntużaw għall-għan maħsub tagħhom u skont il-prinċipji ta' ġestjoni finanzjarja tajba, u li l-proċeduri ta' kontroll fis-seħħ jagħtu l-garanziji meħtieġa fir-rigward tal-legalità u r-regolarità tat-tranżazzjonijiet sottostanti.

5. VERIFIKA U RILAXX

5.1. Verifika

Il-kontijiet annwali u l-ġestjoni tar-riżorsi tal-UE huma ssorveljati mill-awditur estern tagħha, il-Qorti Ewropea tal-Awdituri, li tfassal rapport annwali għall-Kunsill u l-Parlament Ewropew. Id-dmir ewlieni tal-Qorti huwa li twettaq verifika esterna u indipendenti tal-kontijiet annwali tal-Komunitajiet Ewropej. Bħala parti mill-attivitajiet tagħha, il-Qorti tal-Awdituri tipproduċi:

(1) rapport annwali dwar l-attivitajiet iffinanzjati mill-baġit ġenerali, li jagħti l-osservazzjonijiet tagħha dwar il-kontijiet annwali u t-tranżazzjonijiet li fuqhom huma bbażati;

(2) opinjoni, ibbażata fuq il-verifiki tagħha u mogħtija fir-rapport annwali fil-forma ta' dikjarazzjoni tal-assigurazzjoni, dwar (i) l-affidabilità tal-kontijiet u (ii) il-legalità u r-regolarità tat-tranżazzjonijiet sottostanti li jinvolvu kemm id-dħul miġbur minn persuni taxxabbli u kif ukoll il-ħlasijiet lil benefiċjarji finali;

(3) rapporti speċjali li jagħtu l-osservazzjonijiet tal-verifiki dwar oqsma speċifiċi tal-ġestjoni.

Il-Qorti tal-Awdituri hija intitolata li jkollha aċċess għad-dokumenti kollha li tkun teħtieġ waqt li tkun qed twettaq il-verifika tagħha. Il-Qorti tivverifika l-oqsma kollha tal-attivitajiet tal-KE, inkluż billi teżamina l-legalità u r-regolarità tat-tranżazzjonijiet u l-ħlasijiet individwali. Hija tivverifika wkoll il-kontijiet annwali nfushom, u tanalizza l-karta tal-bilanċ u l-kontijiet tar-riżultat ekonomiku individwali fejn meħtieġ, flimkien mal-preżentazzjoni globali tad-dikjarazzjonijiet finanzjarji. Għaldaqstant, il-Qorti tista' toffri l-opinjoni tagħha mhux biss dwar iċ-ċifri ppreżentati, iżda wkoll dwar is-sistema u l-kontrolli li jkunu fis-seħħ.

5.2. Rilaxx

Il-kontroll finali huwa r-rilaxx tal-baġit għal sena partikolari. Il-Parlament Ewropew huwa l-awtorità tar-rilaxx fi ħdan il-KE. Dan ifisser li wara l-verifika u l-iffinalizzar tal-kontijiet annwali, huwa l-kompitu tal-Kunsill li jirrakkomanda u mbagħad tal-Parlament li jiddeċiedi jekk jagħtix ir-rilaxx lill-Kummissjoni u lill-korpi l-oħra tal-KE għall-eżekuzzjoni tal-baġit tal-Komunitajiet għas-sena finanzjarja preċedenti. Din id-deċiżjoni hija bbażata fuq analiżi tal-kontijiet u tar-rapport annwali tal-Qorti tal-Awdituri (li tinkludi dikjarazzjoni uffiċjali tal-assigurazzjoni) u r-risposti tal-Kummissjoni, u wkoll fuq mistoqsijiet u talbiet ta' informazzjoni supplimentari li jsiru lill-Kummissjoni.

Ir-rilaxx jirrappreżenta l-aspett politiku tal-kontroll estern tal-implimentazzjoni tal-baġit u huwa d-deċiżjoni li permezz tagħha l-Parlament Ewropew, li jaġixxi fuq ir-rakkomandazzjoni tal-Kunsill, “jeħles” lill-Kummissjoni mir-responsabbiltà tagħha għall-ġestjoni ta' baġit partikolari billi jistabbilixxi t-tmiem tal-eżistenza ta' dak il-baġit. Din il-proċedura ta' rilaxx tista' tipproduċi wieħed minn tliet riżultati: l-għoti, il-postponiment jew ir-rifjut tar-rilaxx. Meta jagħti r-rilaxx, il-Parlament jista' jenfasizza osservazzjonijiet li huwa jqis bħala importanti, u ta' sikwit jirrakkomanda azzjonijiet li l-Kummissjoni għandha tieħu dwar dawn il-kwistjonijiet. Il-Kummissjoni tippreżenta l-miżuri meħuda f'rapport ta' segwiment u pjan ta' azzjoni li hija tibgħat sew lill-Parlament u kif ukoll lill-Kunsill.

PARTI I

DIKJARAZZJONIJIET FINANZJARJI KONSOLIDATI TAL-KOMUNITAJIET EWROPEJ U NOTI TA' SPJEGAZZJONI

WERREJ

A. Karta tal-Bilanċ

B. Kont tar-Riżultat Ekonomiku

C. Tabella tal-Flussi tal-Flus

D. Dikjarazzjoni tal

E. Noti mad

1. Politiki sinifikanti tal-kontabilità

2. Noti mal-Karta tal-Bilanċ

3. Noti mal-Kont tar-Riżultat Ekonomiku

4. Noti mat-Tabella tal-flussi tal-flus

5. Dikjarazzjonijiet ta' barra l-Karta tal-Bilanċ

6. Irkupru ta' ħlasijiet mhux dovuti

7. Ġestjoni tar-riskju finanzjarju

8. Dikjarazzjonijiet dwar il-partijiet relatati

9. Avvenimenti wara d-data tal-karta tal-bilanċ

10. Entitajiet konsolidati

11. Entitajiet mhux konsolidati

A. KARTA TAL-BILANĊ

EUR miljuni Nota 31.12.2008 31.12.2007 ASSI MHUX KURRENTI: Assi intanġibbli 2.1 56 44 Proprjetà, impjanti u tagħmir 2.2 4 881 4 523 Investimenti fit-tul 2.3 2 078 1 973 Self 2.4 3 565 1 806 Prefinanzjament għat-tul 2.5 29 023 14 015 Ammonti riċevibbli għat-tul 2.6 45 127 39 648 22 488 ASSI KURRENTI: Inventarji 2.7 85 88 Investimenti għal żmien qasir 2.8 1 553 1 420 Prefinanzjament għal perjodu qasir 2.9 10 262 20 583 Ammonti riċevibbli bi skadenza qasira 2.10 11 920 12 051 Flus u ekwivalenti ta' flus 2.11 23 724 18 756 47 544 52 898 Assi totali 87 192 75 386 OBBLIGAZZJONIJIET MHUX KURRENTI: Benefiċċji tal-Impjegati 2.12 (37 556) (33 480) Provvedimenti għat-tul 2.13 (1 341) (1 079) Obbligazzjonijiet finanzjarji għat-tul 2.14 (3 349) (1 574) Obbligazzjonijiet oħra għat-tul 2.15 (2 226) (1 989) (44 472) (38 122) OBBLIGAZZJONIJIET KURRENTI: Provvedimenti għal perjodu qasir 2.16 (348) (369) Obbligazzjonijiet finanzjarji għal perjodu qasir 2.17 (119) (135) Kontijiet pagabbli 2.18 (89 677) (95 380) (90 144) (95 884) Total obbligazzjonijiet (134 616) (134 006) ASSI NETTI (47 424) (58 620) Riżervi 2.19 3 115 2 806 Ammonti li għandhom jinġabru mill-Istati Membri: 2.20 Benefiċċji tal-Impjegati (1) (37 556) (33 480) Ammonti oħra (2) (12 983) (27 946) ASSI NETTI (47 424) (58 620)

B. KONT TAR-RIŻULTAT EKONOMIKU

EUR miljuni Note 2008 2007 DĦUL OPERATTIV Dħul mir-riżorsi proprji u l-kontribuzzjonijiet 3.1 112 713 112 084 Dħul operattiv ieħor 3.2 9 731 9 080 122 444 121 164 SPEJJEŻ OPERATTIVI Spejjeż amministrattivi 3.3 (7 720) (7 120) Spejjeż operattivi 3.4 (97 214) (104 682) (104 934) (111 802) BILANĊ POŻITTIV MINN ATTIVITAJIET OPERATTIVI 17 510 9 362 Dħul finanzjarju 3.5 698 674 Spejjeż finanzjarji 3.6 (467) (354) Moviment fl-obbligazzjonijiet tal-pensjonijiet tal-impjegati 2.12 (5 009) (2 207) Sehem mill-bilanċ negattiv tal-assoċjati u l-impriżi konġunti 3.7 (46) (13) RIŻULTAT EKONOMIKU GĦAS-SENA 12 686 7 462

C. TABELLA TAL-FLUSSI TAL-FLUS

EUR miljuni Nota 2008 2007 Riżultat ekonomiku għas-sena 12 686 7 462 Attivitajiet operattivi 4.2 Amortizzazzjoni 19 11 Deprezzament 302 329 (Treġġigħ lura ta') telf minn indeboliment ta' investimenti 3 (3) (Żieda)/tnaqqis fis-self (1 759) 217 (Żieda)/tnaqqis fil-prefinanzjament għat-tul (15 008) 8 410 (Żieda)/tnaqqis f’riċevibbli għat-tul 82 201 (Żieda)/tnaqqis fl-inventarji 3 27 (Żieda)/tnaqqis fil-prefinanzjament għal perjodu qasir 10 321 (12 528) (Żieda)/tnaqqis f’riċevibbli għal perjodu qasir 131 (2 255) Żieda/(tnaqqis) fi provvedimenti għat-tul 262 90 Żieda/(tnaqqis) f’obbligazzjonijiet finanzjarji għat-tul 1 775 (288) Żieda/(tnaqqis) f’obbligazzjonijiet oħrajn għat-tul 237 (31) Żieda/(tnaqqis) fi provvedimenti għal perjodu qasir (21) (10) Żieda/(tnaqqis) f'obbligazzjonijiet finanzjarji għal perjodu qasir (16) 115 Żieda/(tnaqqis) fil-kontijiet pagabbli (5 703) 1 300 Bilanċ pożittiv tas-sena preċedenti meħud bħala dħul mhux fi Flus (1 529) (1 848) Movimenti oħrajn mhux fi flus 37 (15) Żieda/(tnaqqis) fl-obbligazzjoni relatata mal-benefiċċji tal-impjegati 4 076 1 280 Attivitajiet ta' investiment 4.3 (Żieda)/ tnaqqis fl-assi intanġibbli u l-propjetà, l-impjanti u t-tagħmir (689) (284) (Żieda)/tnaqqis f’investimenti għat-tul (152) (5) (Żieda)/tnaqqis f'investimenti għal żmien qasir (133) 6 FLUSSI NETTI TAL-FLUS 4 924 2 181 ZIEDA NETTA FI FLUS U EKWIVALENTI (3) 4 924 2 181 FLUS U EKWIVALENTI FIL-BIDU TAS-SENA (3) 2.11 19 005 16 824 FLUS U EKWIVALENTI FI TMIEM IS-SENA (3) 2.11 23 929 19 005

D. DIKJARAZZJONI TAL-BIDLIET FL-ASSI NETTI

EUR miljuni Riżervi (A) Ammonti li għandhom jintalbu mingħand l-Istati Membri (B) Assi Netti = (A) + (B) Riżerva tal-valur ġust Riżervi oħrajn Bilanċ pożittiv/(negattiv) Akkumulat Riżultat Ekonomiku tas-Sena BILANĊ FIL-31 DIĊEMBRU 2006 4 2 851 (67 270) 197 (64 218) Moviment fir-riżerva tal-Fond ta’ Garanzija (135) 135 0 Movimenti fil-valur ġust 3 (26) (23) Oħrajn 60 (53) 7 Allokazzjoni tar-riżultat ekonomiku 2006 23 174 (197) 0 Riżultat tal-baġit 2006 attribwit lill-Istati Membri (1 848) (1 848) Riżultat ekonomiku għas-sena 7 462 7 462 BILANĊ FIL-31 DIĊEMBRU 2007 7 2 799 (68 888) 7 462 (58 620) Moviment fir-riżerva tal-Fond ta’ Garanzija 158 (158) 0 Movimenti fil-valur ġust 34 34 Oħrajn 113 (108) 5 Allokazzjoni tar-riżultat ekonomiku 2007 4 7 458 (7 462) 0 Riżultat tal-baġit 2007 attribwit lill-Istati Membri (1 529) (1 529) Riżultat ekonomiku għas-sena 12 686 12 686 BILANĊ FIL-31 DIĊEMBRU 2008 41 3 074 (63 225) 12 686 (47 424)

E. NOTI DWAR ID-DIKJARAZZJONIJIET FINANZJARJI

1. POLITIKI SINIFIKANTI TAL-KONTABILITà

1.1. ID-DISPOŻIZZJONIJIET LEGALI U R-REGOLAMENT FINANZJARJU

Il-kontijiet isiru skont ir-Regolament tal-Kunsill (KE, Euratom) Nru 1605/2002 tal-25 ta' Ġunju 2002 (ĠU L 248, 16.9.2002, p. 1, kif l-aħħar emendat bir-Regolament tal-Kunsill (KE) Nru 1525/2007 tas-17 ta' Diċembru 2007, ĠU L 343, 27.12.2007) dwar ir-Regolament Finanzjarju applikabbli għall-baġit ġenerali tal-Komunitajiet Ewropej u r-Regolament tal-Kummissjoni (KE, Euratom) Nru 2342/2002 tat-23 ta' Diċembru 2002 li jistabbilixxi regoli dettaljati għall-implimentazzjoni ta' dan ir-Regolament Finanzjarju, kif l-aħħar modifikat fit-23 ta' April 2007.

L-Artikolu 133 tar-Regolament Finanzjarju jistipula li l-Uffiċjal tal-Kontabilità tal-Kummissjoni jadottta r-regoli u l-metodi tal-kontabilità li għandhom jiġu applikati mill-istituzzjonijiet u l-korpi kollha. Dawn il-prinċipji ta' politika tal-kontabilità bbażata fuq id-dovuti huma meħuda mill-Istandards Internazzjonali tal-Kontabilità għas-Settur Pubbliku (IPSAS) jew, jekk ma jkunx speċifikat mod ieħor, mill-Istandards Internazzjonali tar-Rappurtar Finanzjarju (IFRS) kif maħruġa rispettivament mill-Bord tal-Istandards Internazzjonali tal-Kontabilità għas-Settur Pubbliku (IPSASB) u l-Bord tal-Istandards Internazzjonali tal-Kontabilità (IASB). Dawn ir-regoli ġew adotttati mill-Uffiċjal tal-Kontabilità tal-Kummissjoni wara li dan irċieva l-opinjoni ta' Grupp Konsultattiv ta' Esperti għall-Istandards tal-Kontabilità li pprovda gwida professjonali. Ir-regoli tal-kontabilità jiġu riveduti u aġġornati fuq bażi regolari meta jkun meħtieġ.

Ir-regoli ta' valutazzjoni u kontabilità adotttati mill-Uffiċjal tal-Kontabilità tal-Kummissjoni huma applikati fl-Istituzzjonijiet u l-entitajiet Ewropej kollha li bħalissa jaqgħu fl-ambitu tal-konsolidazzjoni sabiex tiġi stabbilita ġabra ta' regoli uniformi għall-kontabilità, il-valutazzjoni u l-preżentazzjoni tal-kontijiet bl-għan li jiġi armonizzat il-proċess tat-tfassil tad-dikjarazzjonijiet finanzjarji u l-konsolidazzjoni.

L-Uffiċjal tal-Kontabilità tal-Kummissjoni għandu jissottometti l-kontijiet konsolidati provviżorji lill-Qorti tal-Awdituri għall-verifika sal-31 ta' Marzu tas-sena ta' wara. Il-Kummissjoni għandha tadottta l-kontijiet konsolidati finali sal-31 ta' Lulju u dawn imbagħad jiġu ppubblikati fil-Ġurnal Uffiċjali sal-15 ta' Novembru flimkien mad-dikjarazzjoni tal-assigurazzjoni tal-Qorti tal-Awdituri.

1.2. IL-PRINĊIPJI TAL-KONTABILITÀ

L-għan tad-dikjarazzjonijiet finanzjarji huwa li jipprovdu informazzjoni li tkun utli għal ħafna nies li jkollhom bżonn jużawha dwar il-pożizzjoni finanzjarja, ir-rendiment u l-flussi tal-flus ta' entità. Għal entità tas-settur pubbliku bħall-Komunitajiet Ewropej, l-għanijiet huma, b'mod aktar speċifiku, li tiġi pprovduta informazzjoni utli għat-teħid tad-deċiżjonijiet, u li tingħata prova tar-responsabbiltà tal-entità fir-rigward tar-riżorsi fdati lilha.

Biex jippreżentaw stampa vera u ġusta, id-dikjarazzjonijiet finanzjarji m'għandhomx biss jipprovdu informazzjoni rilevanti biex jiddeskrivu n-natura u l-firxa tal-attivitajiet ta' Istituzzjoni jew Aġenzija, jispjegaw kif din tiġi ffinanzjata u jagħtu informazzjoni definittiva dwar l-operat tagħha, imma għandhom jagħmlu dan b’mod ċar u li jinftiehem u li jippermetti paraguni bejn is-snin finanzjarji. Huwa b'dawn l-għanijiet li d-dokument preżenti ġie mfassal.

Is-sistema ta' kontabilità tal-Istituzzjonijiet u l-Aġenziji Ewropej tinkludi kontijiet ġenerali u kontijiet tal-baġit. Dawn il-kontijiet huma magħmula fl-euro fuq il-bażi tas-sena kalendarja. Il-kontijiet tal-baġit jagħtu stampa dettaljata tal-implimentazzjoni tal-baġit. Huma bbażati fuq il-prinċipju tal-kontabilità bbażata fuq il-ħlasijiet immodifikat. Il-kontijiet ġenerali jippermettu l-preparazzjoni tad-dikjarazzjonjiet finanzjarji billi juru l-ispejjeż kollha u d-dħul kollu għas-sena finanzjarja fuq il-bażi tar-regoli tal-kontabilità bbażati fuq id-dovuti u huma maħsuba biex jistabbilixxu l-pożizzjoni finanzjarja taħt forma ta' karta tal-bilanċ fil-31 ta' Diċembru.

L-Artikolu 124 tar-Regolament Finanzjarju jistabbilixxi l-prinċipji tal-kontabilità li għandhom jiġu applikati fit-tfassil tad-dikjarazzjonijiet finanzjarji:

— fuq il-bażi ta' entità attiva;

— prudenza;

— metodi konsistenti ta’ kontabilità;

— paragunabbiltà tal-informazzjoni;

— materjalità;

— l-ebda tpaċija;

— ir-realtà fuq l-apparenza;

— il-kontabilità bbażata fuq id-dovuti.

1.3. KONSOLIDAZZJONI

L-ambitu tal-konsolidazzjoni tal-Komunitajiet Ewropej jinkludi 39 entità kkontrollata, assoċjat wieħed u tliet impriżi konġunti. Il-lista sħiħa tal-entitajiet ikkonsolidati tinsab fin-nota 10. Meta mqabbel mal-2007, l-ambitu tal-konsolidazzjoni ġie estiż bi tliet aġenziji. L-impatt ta' dawn iż-żidiet fuq id-dikjarazzjonijiet finanzjarji kkonsolidati ma kienx materjali. Fi tmiem l-2008, ġiet likwidata aġenzija waħda tal-Komunità. L-operazzjonijiet ta' din l-aġenzija ttieħdu mill-Kummissjoni Ewropea. Id-dħul u l-ispejjeż ta' din l-aġenzija huma parti mill-kont konsolidat tar-riżultat ekonomiku.

Entitajiet kontrollati

L-entitajiet ikkontrollati huma l-entitajiet kollha li l-Komunitajiet Ewropej għandhom, direttament jew indirettament, is-setgħa li jirregolaw il-politiki finanzjarji u operattivi tagħhom sabiex ikunu jistgħu jibbenefikaw mill-attivitajiet ta' dawn l-entitajiet. Din is-setgħa għandha tkun eżerċitabbli fil-preżent. L-entitatjiet ikkontrollati huma kkonsolidati kompletament. Il-konsolidament jibda fl-ewwel data li fiha jeżisti l-kontroll, u jintemm meta ma jkunx għadu jeżisti dan il-kontroll. L-iktar indikatur komuni tal-kontroll, il-maġġoranza tad-drittijiet tal-vot, fil-biċċa l-kbira tal-każijiet mhux applikabbli għall-Komunitajiet Ewropej.

L-Istituzzjonijiet Ewropej li jaqgħu fl-ambitu tal-konsolidazzjoni ġew stabbiliti permezz tat-trattati tat-twaqqif tagħhom. Huma jirrappreżentaw il-bażi tal-istruttura organizzativa tal-Komunitajiet Ewropej u jagħtu kontribut inkontestabbli għall-għanijiet tal-Komunitajiet Ewropej. Dawn l-Istituzzjonijiet jistgħu għalhekk jitqiesu bħala li huma taħt il-kontroll esklussiv tal-Komunitajiet Ewropej.

Bl-istess metodu, l-Aġenziji tal-Komunitajiet u l-Aġenziji Eżekuttivi li nħolqu permezz ta' att ta' leġiżlazzjoni sekondarju huma kkunsidrati li jaqgħu taħt il-kontroll esklussiv tal-Komunitajiet Ewropej u għalhekk huma wkoll inklużi fl-ambitu tal-konsolidazzjoni. Għandu jiġi nnutat li l-Uffiċċju għall-Armonizzazzjoni tas-Suq Intern (Alicante) u l-Uffiċċju tal-Komunità għall-Varjetà tal-Pjanti (Angers), ma jirċevux sussidji mill-Baġit Ġenerali tal-Komunitajiet. Huma wkoll inklużi fl-ambitu tal-konsolidazzjoni żewġ aġenziji tat-3et pilastru tal-Unjoni Ewropea li rċevew sussidju mill-Baġit Ġenerali tal-Komunitajiet Ewropej (ara wkoll in-nota 10). Barra minn hekk, il-Komunità Ewropea tal-Faħam u l-Azzar f'Likwidazzjoni (KEFA) hija wkoll meqjusa bħala entità kkontrollata. Meta tiġi stralċata l-Aġenzija tal-Fużjoni għall-Enerġija, li hu previst li jseħħ fl-2041, kwalunkwe bilanċ pożittiv jew negattiv għandu jitqassam fost il-membri li jkun baqa' f'dak iż-żmien.

It-tranżazzjonijiet u l-bilanċi kollha interni bejn l-entitajiet ikkontrollati tal-Komunitajiet Ewropej ġew eliminati. Il-qligħ u t-telf mhux realizzati fi tranżazzjonijiet bejn l-entitajiet mhumiex materjali u għalhekk ma ġewx eliminati.

Assoċjati

L-assoċjati huma entitajiet li fuqhom il-Komunitajiet Ewropej għandhom, direttament jew indirettament, influwenza sinifikanti, iżda mhux kontroll, fuq id-deċiżjonijiet ta' politika finanzjarja u operattiva. Huwa preżunt li jkun hemm influwenza sinifikanti fejn il-Kummissjoni Ewropea jkollha direttament jew indirettament 20 % jew aktar mid-drittijiet tal-vot.

Investimenti f'assoċjati huma kontabilizzati permezz tal-metodu tal-ekwità, u inizjalment dawn huma rikonoxxuti bil-prezz oriġinali. Is-sehem tal-Komunitajiet Ewropej mill-qligħ jew mit-telf wara l-akkwist tal-assoċjati tagħhom huwa rikonoxxut fil-kont tar-riżultat ekonomiku, u s-sehem tagħhom mill-movimenti fir-riżervi wara l-akkwist huwa rikonoxxut taħt ir-riżervi. Il-movimenti kumulattivi ta' wara l-akkwist huma aġġustati mal-ammont kontabbli tal-investiment. Distribuzzjonijiet riċevuti minn assoċjat inaqqsu l-ammont kontabbli tal-investiment. Qligħ u telf mhux realizzati fuq tranżazzjonijiet bejn il-Komunitajiet Ewropej u l-assoċjati tagħhom mhumiex materjali u għalhekk ma ġewx eliminati.

Il-politika tal-kontabilità tal-assoċjati tista' tkun differenti minn dik adotttata mill-Komunitajiet Ewropej għal tranżazzjonijiet u avvenimenti simili f'ċirkustanzi simili. Għal raġunijiet prattiċi, ma sar l-ebda aġġustament fid-dikjarazzjonijiet finanzjarji tal-assoċjati li ġew użati fl-applikazzjoni tal-metodu tal-ekwità.

F'każijiet fejn il-Komunitajiet Ewropej ikollhom 20 % jew aktar minn fond ta' kapital ta' riskju, il-Komunitajiet Ewropej ma jfittxux li jeżerċitaw influwenza sinifikanti. Dawn il-fondi huma għalhekk meqjusa bħala assi finanzjarji disponibbli għall-bejgħ u l-metodu tal-ekwità mhuwiex applikat.

Impriżi konġunti

Impriża konġunta hija arranġament b'kuntratt bejn il-Komunitajiet Ewropej u parti waħda jew aktar (“l-imprendituri”) li bih dawn jidħlu għal attività ekonomika soġġetta għal kontroll konġunt. Kontroll konġunt hu l-qsim ta' kontroll, direttament jew indirettament, miftiehem b' kuntratt fuq attività ekonomika.

Investimenti f'impriżi konġunti huma kontabilizzati bl-użu tal-metodu tal-ekwità. Is-sehem tal-Komunitajiet Ewropej mill-qligħ jew it-telf tal-entitajiet tagħhom li huma kkontrollati b'mod konġunt huwa rikonoxxut fil-kont tar-riżultat ekonomiku, u s-sehem tagħhom mill-movimenti fir-riżervi huwa rikonoxxut taħt ir-riżervi. Il-movimenti kumulattivi huma aġġustati mal-ammont kontabbli tal-investiment.

Qligħ u telf mhux realizzati fuq tranżazzjonijiet bejn il-Komunitajiet Ewropej u l-entità tagħhom ikkontrollata b'mod konġunt mhumiex materjali u għalhekk ma ġewx eliminati.

Il-politika tal-kontabilità tal-impriżi konġunti tista' tkun differenti minn dik adottata mill-Komunitajiet Ewropej għal tranżazzjonijiet u avvenimenti simili f'ċirkustanzi simili.

Entitajiet mhux konsolidati

Il-fondi ġestiti mill-Komunitajiet kemm f'isem l-Iskema tal-Assigurazzjoni tal-Mard għall-persunal tal-Komunitajiet Ewropej, u kif ukoll il-Fond Ewropew għall-Iżvilupp mhumiex ikkonsolidati fil-kontijiet tal-Komunitajiet Ewropej, peress li mhumiex ikkontrollati minnhom. Sal-31 ta’ Diċembru 2008 l-assi totali ta' dawn it-tnejn kienu ta’ EUR 288 miljun u EUR 1 219 miljun rispettivament – ara n-nota 11.

1.4. BAŻI TAL-PREPARAZZJONI

1.4.1. Munita u bażi għall-konverżjoni

Munita operattiva u tar-rappurtar

Id-dikjarazzjonijiet finanzjarji huma ppreżentati f'miljuni ta' euro għaliex l-euro huwa l-munita funzjonali u tar-rappurtar tal-Komunitajiet Ewropej.

Tranżazzjonijiet u bilanċi

Tranżazzjonijiet fi flus barranin huma kkonvertiti f'euro bir-rati tal-kambju prevalenti fid-dati tat-tranżazzjonijiet.

Qligħ u telf li jirriżultaw mil-likwidazzjoni ta' tranżazzjonijiet ta' muniti barranin u mit-traduzzjoni bir-rati tal-kambju tal-aħħar tas-sena ta' assi u obbligazzjonijiet monetarji denominati f'muniti barranin huma rikonoxxuti fil-kont tar-riżultat ekonomiku.

Metodi ta' konverżjoni differenti japplikaw għall-intestaturi li ġejjin:

— propjetà, impjanti u tagħmir u assi intanġibbli, li jżommu l-valur tagħhom f'euro bir-rati li kienu japplikaw fid-data meta nxtraw; kif ukoll

— ammonti ta' prefinanzjament imħallsa taħt il-Fond Agrikolu Ewropew ta’ Gwida u Garanzija, li huma kkonvertiti skont ir-rati tal-kambju li japplikaw fl-10 jum tax-xahar ta’ wara x-xahar li fih jingħataw.

Il-bilanċi tal-aħħar tas-sena ta' assi u obbligazzjonijiet monetarji denominati f'muniti barranin huma kkonvertiti f'euro fuq il-bażi tar-rati tal-kambju li japplikaw fil-31 ta' Diċembru:

Rati tal-Kambju tal-EURO

Munita 31.12.2008 31.12.2007 BGN 1,9558 1,9558 CZK 26,8750 26,6280 DKK 7,4506 7,4583 EEK 15,6466 15,6466 GBP 0,9525 0,7333 HUF 266,7000 253,7300 LVL 0,7083 0,6964 LTL 3,4528 3,4528 PLN 4,1535 3,5935 RON 4,0225 3,6077 SKK 30,1260 33,5830 SEK 10,8700 9,4415 JPY 126,1400 164,9300 USD 1,3917 1,4721

Bidliet fil-valur ġust ta' titoli monetarji denominati f'munita barranija u kklassifikati bħala disponibbli għall-bejgħ li jirrigwardaw differenza fit-traduzzjoni huma rikonoxxuti fil-kont tar-riżultat ekonomiku. Differenzi fit-traduzzjoni fuq assi u obbligazzjonijiet finanzjarji mhux monetarji kontabilizzati bil-valur ġust permezz ta' qligħ jew telf huma rikonoxxuti fil-kont tar-riżultat ekonomiku. Id-differenzi fit-traduzzjoni fuq assi finanzjarji mhux monetarji kklassifikati bħala li huma disponibbli għall-bejgħ huma inklużi fir-riżerva tal-valur ġust.

1.4.2. Użu ta' stimi

F'konformità mal-IPSAS u l-prinċipji tal-kontabilità aċċettati b'mod ġenerali, id-dikjarazzjonijiet finanzjarji neċessarjament jinkludu ammonti bbażati fuq stimi u suppożizzjonijiet mill-amministrazzjoni fuq il-bażi tal-aktar informazzjoni affidabbli disponibbli. Stimi sinifikanti jinkludu, imma mhumiex limitati għal, ammonti għall-obbligazzjonijiet tal-benefiċċji tal-impjegati, provvedimenti, riskju finanzjarju fuq inventarji u kontijiet riċevibbli, dħul u ħlasijiet dovuti, assi u obbligazzjonijiet kontinġenti, u l-grad ta' indeboliment ta' assi intanġibbli u propjetà, impjanti u tagħmir. Ir-riżultati attwali jistgħu jkunu differenti minn dawn l-istimi. Il-bidliet fl-istimi huma riflessi fil-perjodu li fih isiru magħrufa.

1.5. KARTA TAL-BILANĊ

1.5.1. Assi intanġibbli

Liċenzji akkwistati ta' softwer tal-kompjuter huma kontabilizzati skont kemm ikunu nxtraw bl-amortizzazzjoni u t-telf mill-indeboliment akkumulati mnaqqsa minn dan. L-assi huma amortizzati fuq bażi ta' 'linja dritta' fuq it-tul tal-ħajja utli stmata tagħhom, li hija ta' 4 snin. Assi intanġibbli prodotti internament huma bħalissa inklużi fil-kont tar-riżultat ekonomiku. Spejjeż assoċjati mal-iżvilupp jew il-manteniment ta' programmi ta' softwer tal-kompjuter huma rikonoxxuti bħala spejjeż meta dawn iseħħu, u l-istess japplika għar-riċerka xjentifika u l-ispejjeż tal-iżvilupp.

1.5.2. Proprjetà, impjanti u tagħmir

Il-propjetà, impjanti u tagħmir kollha huma kontabilizzati skont kemm ikunu nxtraw bid-deprezzament u t-telf mill-indeboliment akkumulati mnaqqsa minn dan. Il-prezz storiku jinkludi l-infiq li jkun attribwibbli direttament għall-akkwist tal-assi.

L-ispejjeż sussegwenti huma inklużi fl-ammont kontabbli tal-assi jew rikonoxxuti bħala assi separat, kif ikun jixraq, biss meta huwa probabbli li l-benefiċċji ekonomiċi, jew potenzjal ta' servizz, futuri assoċjati ma' dak l-element ikunu se jmorru għand il-Komunitajiet Ewropej u l-prezz tiegħu jkun jista' jitkejjel b'mod affidabbli. Kwalunkwe tiswija u manteniment ieħor ikunu ddebitati lill-kont tar-riżultat ekonomiku matul il-perjodu finanzjarju li fih iseħħu. Ladarba l-Komunitajiet Ewropej ma jissellfux flus sabiex jiffinanzjaw l-akkwist ta' propjetà, impjanti u tagħmir, m'hemm l-ebda spejjeż ta' self relatati ma' dan.

L-art u x-xogħlijiet tal-arti mhumiex deprezzati għax jitqiesu li għandhom ħajja infinita. Assi taħt kostruzzjoni mhumiex deprezzati għax għadhom mhumiex disponibbli għall-użu. Id-deprezzament fuq assi oħrajn jiġi kkalkulat bil-metodu tal-'linja dritta' biex tiġi allokata l-ispiża oriġinali tagħhom lill-valuri residwi tagħhom fuq it-tul maħsub taż-żmien tal-utilità tagħhom, kif ġej:

Rati ta' deprezzament

Tip ta’ Assi Rata ta’ deprezzament 'linja dritta' Bini 4 % Impjant, makkinarju u tagħmir 10 % to 25 % Għamara 10 % to 25 % Armar 10 % to 33 % Vetturi 25 % Hardware tal-kompjuter 25 % Assi tanġibbli oħra 10 % to 33 %

Qligħ u telf fuq ċessjonijiet huma determinati billi jitqabblu d-dħul, bl-ispejjeż tal-bejgħ imnaqqsa minnu, mal-ammont kontabbli tal-assi ċedut. Dawn huma inklużi fil-kont tar-riżultat ekonomiku.

Kirjiet

Il-kiri ta' assi tanġibbli, fejn il-Komunitajiet Ewropej għandhom sostanzjalment ir-riskji u l-vantaġġi kollha ta' propjetà, huwa kklassifikat bħala kiri finanzjarju. Il-kiri finanzjarju huwa kkapitalizzat fil-bidunett tal-kirja skont l-inqas mill-valur ġust tal-assi mikrija u l-valur preżenti tal-ħlasijiet minimi tal-kiri. Kull ħlas tal-kiri huwa allokat bejn l-obbligazzjoni u l-ħlasijiet finanzjarji sabiex tinkiseb rata kostanti fuq il-bilanċ finanzjarju pendenti. L-obbligi tal-kiri, wara li jkunu ġew imnaqqsa l-ħlasijiet finanzjarji, huma inklużi f'obbligazzjonijiet oħrajn (ta' skadenza twila u qasira.) L-element ta' imgħax tal-ispiża finanzjarja huwa ddebitat lill-kont tar-riżultat ekonomiku matul il-perjodu tal-kiri b'mod li jipproduċi rata perjodika kostanti ta' imgħax fuq il-bilanċ li jibqa' tal-obbligazzjoni għal kull perjodu. L-assi akkwistati taħt kiri finanzjarju huma deprezzati matul l-iqsar bejn iż-żmien tal-utilità tal-assi u t-terminu tal-kiri.

Kiri fejn sid il-kera jżomm sehem sinifikanti mir-riskji u l-benefiċċji marbuta mal-propjetà huwa kklassifikat bħala kiri operattiv. Ħlasijiet li jsiru taħt kiri operattiv huma ddebitati lill-kont tar-riżultat ekonomiku fuq bażi ta' linja dritta matul il-perjodu tal-kirja.

1.5.3. Indeboliment ta’ assi mhux finanzjarji

Assi li għandhom żmien ta' utilità indefinit mhumiex soġġetti għall-amortizzazzjoni u huma ttestjati kull sena fir-rigward tal-indeboliment. Assi li huma soġġetti għall-amortizzazzjoni huma eżaminati fir-rigward tal-indeboliment kull darba li avvenimenti jew bidliet fiċ-ċirkustanzi jindikaw il-possibbiltà li l-ammont kontabilizzat jista' ma jkunx rekuperabbli. Telf minħabba indeboliment huwa rikonoxxut għall-ammont li bih l-ammont kontabbli tal-assi jaqbeż l-ammont rekuperabbli tiegħu. L-ammont li jista' jkun irkuprat huwa l-ogħla mill-valur ġust tal-assi, bl-ispejjeż tal-bejgħ imnaqqsa minnu, u l-valur tiegħu fl-użu.

Il-valuri residwi u l-ħajja utli tal-assi intanġibbli u l-propjetà, l-impjanti u t-tagħmir jiġu eżaminati, u aġġustati jekk ikun hemm bżonn, ma' kull data tal-karta tal-bilanċ. L-ammont kontabbli ta' assi jiġi mnaqqas immedjatament għall-ammont li jista’ jerġa’ jiġi rkuprat jekk l-ammont kontabbli tal-assi jkun akbar mill-ammont li hu stmat li jista’ jerġa’ jiġi rkuprat tiegħu.

1.5.4. Investimenti

Investimenti f'Assoċjati u interessi f'Impriżi Konġunti

Investimenti f'assoċjati u interessi f'impriżi konġunti huma kontabilizzati bl-użu tal-metodu tal-ekwità. L-investimenti huma ttestjati għall-indeboliment jekk ikun hemm indikazzjonijiet ta' indeboliment u mnaqqsa għall-ammont rekuperabbli aktar baxx jekk meħtieġ. L-ammont rekuperabbli huwa stabbilit kif deskritt taħt 1.5.3.

Investimenti f'Fondi ta' Kapital tar-Riskju

Klassifikar u kejl

Investimenti f'Fondi ta' Kapital tar-Riskju huma klassifikati bħala assi disponibbli għall-bejgħ u għalhekk għandhom jintwerew skont il-valur ġust tagħhom bil-qligħ u t-telf li jirriżulta mill-bidliet fil-valur ġust (inklużi differenzi fit-traduzzjoni) rikonoxxuti fir-riżerva tal-valur ġust.

Kunsiderazzjonijiet tal-valur ġust

Ladarba m’għandhomx prezz tas-suq ikkwotat f’suq attiv u fl-assenza ta' teknika affidabbli oħra ta' valutazzjoni, investimenti f'Fondi ta’ Kapital tar-Riskju huma vvalutati linja b’linja abbażi tal-inqas mill-prezz tax-xiri jew il-valur tal-assi netti (“NAV”) attribwibbli kif irrapurtati mill-amministratur tal-fondi sad-data tal-karta tal-bilanċ, u b’hekk huwa eskluż kwalunkwe qligħ mhux realizzat li jista’ jkun attribwit u li jista’ jkun prevalenti fil-portafoll ta’ investimenti sottostanti. Investimenti fil-Fondi ta' Kapital tar-Riskju li ilhom jeżistu għal inqas minn sentejn fid-data tal-karta tal-bilanċ jiġu valutati fuq il-bażi tal-istess prinċipji, ħlief f'każ ta' telf mhux realizzat dovut biss għal spejjeż amministrattivi fejn, minħabba l-istadju bikri tal-portafoll tal-investiment ta' bażi, dan it-telf mhux realizzat mhuwiex meqjus.

B'dan il-metodu, il-valur ġust tal-investimenti f'Fondi tal-Kapital tar-Riskju jinkiseb bl-applikazzjoni tal-kunċett tal-Valur tal-Assi Netti (“NAV”) aggregat, li impliċitament jassumi li jekk l-NAV tal-fondi jistgħu jitqiesu bħala konformi mal-IAS 39, allura l-aggregazzjoni tal-NAV tal-fondi kollha tkun hi nnifisha konformi mal-IAS 39.

Skont dan il-metodu, il-fondi huma kklassifikati fi tliet kategoriji:

— Kategorija I – fondi li adotttaw ir-rekwiżiti tal-valur ġust tal-IAS 39.

— Kategorija II – fondi li adotttaw linji gwida ta’ valutazzjoni (jiġifieri linji gwida ta’ valutazzjoni tal-AFIC, tal-BVCA u tal-EVCA) jew standards oħrajn li jistgħu jitqiesu li jikkonformaw mal-IAS 39.

— Kategorija III – fondi li ma adotttawx ir-rekwiżiti tal-valur ġust tal-IAS 39 jew kwalunkwe linji gwida ta’ valutazzjoni oħrajn li jikkonformaw mal-IAS 39.

Għall-Kategoriji I u II, gwadanji mhux realizzati li jirriżultaw mill-kejl tal-valur ġust huma rikonoxxuti fir-riżervi u telf mhux realizzat huwa evalwat għal indeboliment sabiex jiġi ddeterminat jekk għandux jiġi rikonoxxut bħala telf minn indeboliment fil-kont tar-riżultat ekonomiku jew bħala bidla fir-riżerva tal-valur ġust. Il-valur ġust tal-NAV attribwibbli huwa ddeterminat billi wieħed japplika jew il-perċentwal tas-sehem mill-fond tal-Komunitajiet Ewropej għall-NAV rifless fl-aktar rapport reċenti jew, sa fejn hu disponibbli, il-valur eżatt tal-ishma fl-istess data, ippreżentat mill-Amministratur tal-Fondi rispettiv.

Investimenti li jaqgħu taħt il-Kategorija III huma valutati skont kemm swew bit-tnaqqis tat-telf mill-indeboliment (għalkemm bħalissa mhuma miżmuma l-ebda investimenti ta' dan it-tip).

Strumenti finanzjarji

L-istrumenti finanzjarji huma kuntratti li jwasslu għal assi finanzjarju ta' entità waħda u għal obbligazzjoni finanzjarja jew strument ta' ekwità ta' entità oħra.

Klassifikazzjoni

Il-Komunitajiet Ewropej jikklassifikaw l-assi finanzjarji tagħhom fil-kategoriji li ġejjin: assi finanzjarji bil-valur ġust permezz ta' profitt jew telf; ammonti mislufa u riċevibbli; investimenti miżmuma sad-data tal-maturità; u assi finanzjarji disponibbli għall-bejgħ. Il-klassifikazzjoni tal-investimenti hija ddeterminata mar-rikonoxximent inizjali u terġa' tiġi evalwata f'kull data tal-karta tal-bilanċ.

(i) Assi finanzjarji b'valur ġust minn qligħ jew telf

Strument finanzjarju huwa kklassifikat f'din il-kategorija jekk ikun akkwistat prinċipalment bl-iskop li jinbiegħ fi żmien qasir jew jekk ikun hekk indikat mill-Komunitajiet Ewropej. Id-derivattivi huma wkoll ikkategorizzati f'din il-kategorija. L-assi f'din il-kategorija jiġu kklassifikati bħala assi kurrenti jekk ikunu mistennija li jiġu realizzati fi żmien 12-il xahar mid-data tal-karta tal-bilanċ.

(ii) Self u ammonti riċevibbli

Self u ammonti riċevibbli huma assi finanzjarji mhux derivattivi bi ħlasijiet fissi jew li jistgħu jiġu determinati li mhumiex ikkwotati f'suq attiv. Dawn jinħolqu meta l-Komunitajiet Ewropej jipprovdu flus, oġġetti jew servizzi direttament lil debitur bl-ebda intenzjoni li jinnegozjaw ir-riċevibbli. Dawn huma inklużi fl-assi mhux kurrenti, minbarra fil-każ ta' maturitajiet ta' inqas minn 12-il xahar mid-data tal-karta tal-bilanċ.

(iii) Investimenti li jinżammu sal-maturità

Investimenti li jinżammu sal-maturità huma assi finanzjarji mhux derivattivi bi ħlasijiet fissi jew li jistgħu jiġu ddeterminati, u maturitajiet fissi li l-Komunitajiet Ewropej ikollhom l-intenzjoni u l-abilità li jżommu sakemm jimmaturaw. Matul din is-sena finanzjarja, il-Komunitajiet Ewropej ma kellhomx investimenti f'din il-kategorija.

(iv) Assi finanzjarji disponibbli għall-bejgħ

Assi finanzjarji disponibbli għall-bejgħ huma assi mhux derivattivi li jew huma kklassifikati f'din il-kategorija jew mhuma kklassifikati fl-ebda waħda mill-kategoriji l-oħrajn. Huma kklassifikati jew bħala assi kurrenti jew bħala assi mhux kurrenti, skont il-perjodu ta' żmien li fih il-Komunitajiet bi ħsiebhom jiddisponu minnhom. Investimenti f'entitajiet mhux konsolidati u investimenti oħra ta' ekwità li mhumiex kontabilizzati bl-użu tal-metodu tal-ekwità huma wkoll ikklassifikati bħala assi finanzjarji disponibbli għall-bejgħ.

Rikonoxximent u valutazzjoni inizjali

Xiri u bejgħ ta’ assi finanzjarji bil-valur ġust minn qligħ jew telf, dawk li jinżammu sal-maturità u dawk disponibbli għall-bejgħ jiġu rikonoxxuti fid-data tan-negozju – id-data li fiha l-Komunitajiet Ewropej jikkommettu ruħhom li jixtru jew ibigħu l-assi. Is-self huwa rikonoxxut meta l-flus jingħataw lil min jissellef. L-istrumenti finanzjarji huma rikonoxxuti inizjalment bil-valur ġust flimkien mal-ispejjeż tat-tranżazzjoni għall-assi finanzjarji kollha li ma jkunux kontabilizzati bil-valur ġust minn qligħ jew telf. Assi finanzjarji kontabilizzati b'valur ġust minn qligħ jew telf huma rikonoxxuti inizjalment bil-valur ġust u l-ispejjeż tat-tranżazzjoni huma mniżżla fil-kont tar-riżultat ekonomiku.

Il-valur ġust ta' assi finanzjarji fir-rikonoxximent inizjali huwa normalment il-prezz tat-tranżazzjoni (jiġifieri l-valur ġust tal-konsiderazzjoni riċevuta). Madankollu, meta jingħata self fit-tul li m'għandux imgħax jew li għandu imgħax inqas mill-kundizzjonijiet tas-suq, il-valur ġust tiegħu jista' jkun stmat bħala l-valur preżenti tal-ħlasijiet futuri kollha skontati skont ir-rata ta' imgħax prevalenti fis-suq għal strument simili bi klassifika tal-kreditu simili.

L-investimenti ma jibqgħux rikonoxxuti meta d-drittijiet li wieħed jirċievi flussi tal-flus mill-investimenti jiskadu jew jiġu trasferiti u l-Komunitajiet Ewropej ikunu ttrasferew sostanzjalment ir-riskji u l-benefiċċji kollha tal-propjetà.

Kejl sussegwenti

L-assi finanzjarji bil-valur ġust permezz tal-qligħ u t-telf huma sussegwentement kontabilizzati skont il-valur ġust. Qligħ u telf li jirriżultaw minn bidliet fil-valur ġust tal-kategorija “strumenti finanzjarji bil-valur ġust minn qligħ jew telf” huma inklużi fil-kont tar-riżultat ekonomiku fil-perjodu meta jseħħu.

Self u ammonti riċevibbli u investimenti miżmuma sal-maturità huma kontabilizzati bil-prezz amortizzat bl-użu tal-metodu tal-imgħax effettiv. Fil-każ ta' self mogħti fuq fondi missellfa, il-metodu tal-imgħax effettiv m'għandux għalfejn jiġi applikat separatament għall-ammonti mogħtija b'self u dawk meħuda b'self. Ir-raġuni għal dan hu li dak is-self għandu l-karatteristiċi ta' “operazzjonijiet dahar ma’ dahar” u d-differenzi bejn il-kundizzjonijiet u l-ammonti tal-għoti u t-teħid b'self mhumiex materjali. Għaldaqstant, m'hemm l-ebda informazzjoni relevanti nieqsa li taffettwa kemm il-qarrej jista' jifhem it-tranżazzjonijiet sottostanti. L-ispejjeż tat-tranżazzjoni magħmula mill-Komunitajiet Ewropej u mbagħad iddebitati mill-ġdid lill-benefiċjarju tas-self huma direttament rikonoxxuti fil-kont tar-riżultat ekonomiku.

L-assi finanzjarji disponibbli għall-bejgħ huma sussegwentement kontabilizzati bil-valur ġust. Gwadanji u telf li jirriżultaw minn bidliet fil-valur ġust tal-assi disponibbli għall-bejgħ huma rikonoxxuti fir-riżerva tal-valur ġust. Meta assi finanzjarji kklassifikati bħala lesti għall-bejgħ ikunu mibjugħa jew isofru indeboliment, l-aġġustamenti kumulattivi fil-valur ġust li qabel kienu rikonoxxuti fir-riżerva tal-valur ġust huma rikonoxxuti fil-kont tar-riżultat ekonomiku. L-imgħax fuq assi finanzjarji disponibbli għall-bejgħ ikkalkulat bil-metodu tal-imgħax effettiv huwa rikonoxxut fil-kont tar-riżultat ekonomiku. Id-dividendi fuq strumenti ta' ekwità disponibbli għall-bejgħ huma rikonoxxuti meta jiġi stabbilit id-dritt tal-Komunitajiet Ewropej li jirċievu ħlas.

Il-valuri ġusti ta' investimenti kkwotati fi swieq attivi huma bbażati fuq il-prezzijiet kurrenti tax-xiri. Jekk is-suq għal assi finanzjarju ma jkunx attiv (u fil-każ ta' titoli mhux ikkwotati), il-Komunitajiet Ewropej jistabbilixxu valur ġust billi jużaw tekniċi ta' valutazzjoni. Dawn jinkludu l-użu ta’ tranżazzjonijiet indipendenti (“arm's length”) riċenti, referenza għal strumenti oħrajn li huma sostanzjalment l-istess, analiżi tal-flussi tal-flus skontati, mudelli ta’ prezzar ta' options u tekniċi ta’ stima oħrajn li huma komunement użati minn parteċipanti fis-suq.

Fil-każijiet fejn il-valur ġust ta' investimenti fi strumenti ta' ekwità li m'għandhomx prezz tas-suq ikkwotat f'suq attiv ma jkunx jista' jiġi vvalutat b'mod li wieħed jista' jorbot fuqu, dawn l-investimenti huma vvalutati skont kemm swew, bit-telf minn indeboliment imnaqqas minn dan.

Indeboliment ta' assi finanzjarji

Ma' kull data tal-karta tal-bilanċ il-Komunitajiet Ewropej jagħmlu stima biex jaraw jekk hemmx evidenza oġġettiva li xi assi finanzjarju sofra indeboliment. Assi finanzjarji jkunu sofrew indeboliment, u b'hekk jiġġarrab telf minħabba l-indeboliment biss jekk ikun hemm evidenza oġġettiva ta' indeboliment bħala riżultat ta' avveniment jew avvenimenti li seħħew wara r-rikonoxximent inizjali tal-assi, u dak l-avveniment (jew avvenimenti) ta' telf ikollhom impatt fuq il-flussi tal-flus futuri stmati tal-assi finanzjarju li jistgħu jkunu stmati b'mod affidabbli.

(i) Assi kontabilizzati bi prezz amortizzat

Jekk hemm evidenza oġġettiva li ġġarrab telf minħabba indeboliment fuq self u riċevibbli jew investimenti li jinżammu sal-maturità kontabilizzati bil-prezz ammortizzat, l-ammont tat-telf jitkejjel bħala d-differenza bejn l-ammont kontabbli tal-assi u l-valur preżenti tal-flussi futuri stmati tal-flus (minbarra telfiet futuri tal-kreditu li ma ġġarrbux) skontat bir-rata ta’ imgħax effettiva oriġinali tal-assi finanzjarju. L-ammont kontabbli tal-assi jitnaqqas u l-ammont tat-telf jiġi rikonoxxut fil-kont tar-riżultat ekonomiku. Jekk self jew investiment li jinżamm sal-maturità jkollu rata tal-imgħax varjabbli, ir-rata ta' skont għall-kejl ta' kwalunkwe telf minħabba indeboliment tkun ir-rata preżenti effettiva tal-imgħax iddeterminata fil-kuntratt. L-ikkalkular tal-valur preżenti ta’ flussi ta' flus futuri stmati ta’ assi finanzjarju kollateralizzat jirrifletti l-flussi ta’ flus li jistgħu jirriżultaw mill-qbid li minnhom jitnaqqsu l-ispejjeż għall-kisba u l-bejgħ tas-sigurtà, kemm jekk il-qbid hu probabbli u kif ukoll jekk mhux. Jekk, f'perjodu sussegwenti, l-ammont tat-telf minħabba indeboliment jonqos u dan it-tnaqqis ikun jista' jiġi relatat b'mod oġġettiv ma' avveniment li jseħħ wara li l-indeboliment kien rikonoxxut, it-telf minħabba indeboliment rikonoxxut preċedentement jitreġġa' permezz tal-kont tar-riżultat ekonomiku.

(ii) Assi miżmuma b'valur ġust

Fil-każ ta' titoli ta' ekwità klassifikati bħala disponibbli għall-bejgħ, tnaqqis sinifikanti jew permanenti (fit-tul) fil-valur ġust tat-titolu taħt il-prezz oriġinali tiegħu jiġi kkunsidrat fid-determinazzjoni ta' jekk it-titoli ddeterjorawx. Jekk kwalunkwe evidenza ta’ dan it-tip teżisti għal assi finanzjarji disponibbli għall-bejgħ, it-telf kumulattiv – imkejjel bħala d-differenza bejn il-prezz tal-akkwist u l-valur ġust kurrenti, bit-tnaqqis ta’ kwalunkwe telf minħabba indeboliment fuq dak l-assi finanzjarju rikonoxxut preċedentement fil-kont tar-riżultat ekonomiku – huwa mnaqqas mir-riżervi u rikonoxxut fil-kont tar-riżultat ekonomiku. Telf minħabba indeboliment rikonoxxut fil-kont tar-riżultat ekonomiku fuq strumenti azzjonarji ma jiġix ikkanċellat permezz tal-kont tar-riżultat ekonomiku. Jekk, f'perjodu sussegwenti, il-valur ġust ta' strument ta' debitu kklassifikat bħala disponibbli għall-bejgħ jiżdied u ż-żieda tista' tkun relatata b'mod oġġettiv ma' avveniment li jkun seħħ wara li t-telf minħabba indeboliment kien rikonoxxut, it-telf minħabba indeboliment jitreġġa' lura permezz tal-kont tar-riżultat ekonomiku.

1.5.5. Inventarji

L-inventarji huma rrappurtati skont l-inqas wieħed mill-valur tal-prezz tal-akkwist u l-valur nett realizzabbli. Il-prezz tal-akkwist huwa ddeterminat skont il-metodu ta' dak li jidħol l-ewwel joħroġ l-ewwel (FIFO). L-ispiża tal-oġġetti lesti u tax-xogħol li jkun għadu għaddej tinkludi l-ispejjeż tal-materja prima, xogħol dirett, spejjeż diretti oħrajn u spejjeż fissi tal-produzzjoni relatati (ibbażati fuq kapaċità operattiva normali). Il-valur nett realizzabbli huwa l-prezz tal-bejgħ stmat fil-kors normali tan-negozju, bl-ispejjeż għat-tlestija u l-ispejjeż tal-bejgħ imnaqqsa minnu.

Meta inventarji jiġu miżmuma għad-distribuzzjoni mingħajr ħlas jew bi ħlas nominali, dawn jitkejlu skont l-inqas mill-prezz tal-akkwist u l-prezz kurrenti tas-sostituzzjoni. Il-prezz kurrenti tas-sostituzzjoni huwa l-prezz li l-Komunitajiet Ewropej iġarrbu kieku kellhom jakkwistaw l-assi fid-data tar-rappurtar.

1.5.6. Ammonti ta’ prefinanzjament

Prefinanzjament huwa ħlas maħsub biex jipprovdi lill-benefiċjarju bi ħlas bil-quddiem ta' flus. Huwa jista' jinqasam f'numru ta' ħlasijiet fuq perjodu definit fil-ftehim partikolari ta' prefinanzjament. L-avvanz jitħallas lura jew jiġi użat għall-għan li għalih kien ipprovdut matul il-perjodu definit fil-ftehim. Jekk il-benefiċjarju ma jkollux spejjeż eliġibbli, għandu l-obbligu li jrodd lura l-avvanz tal-prefinanzjament lill-Komunitajiet Ewropej. L-ammont tal-prefinanzjament jitnaqqas (kollu kemm hu jew parzjalment) meta jiġu aċċettati spejjeż eliġibbli u ammonti mogħtija lura.

Fl-aħħar tas-sena ammonti pendenti ta' prefinanzjament huma stmati bl-ammont(i) oriġinali mħallsa, b'dawn li ġejjin imnaqqsa minnhom: ammonti mogħtija lura, ammonti eliġibbli llikwidati, ammonti eliġibbli stmati li għadhom mhumiex likwidati sal-aħħar tas-sena, u tnaqqis fil-valur.

L-imgħax fuq il-prefinanzjamenti huwa rikonoxxut hekk kif dan jiġi ggwadanjat skont id-dispożizzjonijiet tal-ftehim rilevanti. Stima tad-dħul dovut mill-imgħaxijiet, fuq il-bażi tal-aktar informazzjoni affidabbli, issir fl-aħħar tas-sena u hija inkluża fil-karta tal-bilanċ.

1.5.7. Riċevibbli

L-ammonti riċevibbli huma kontabilizzati bl-ammont oriġinali bit-tnaqqis fil-valur kontabbli minħabba indeboliment imnaqqas minnu. It-tnaqqis fil-valur kontabbli minħabba indeboliment ta' riċevibbli jiġi stabbilit meta jkun hemm evidenza oġġettiva li l-Komunitajiet Ewropej mhux se jkunu jistgħu jiġbru l-ammonti kollha dovuti skont it-termini oriġinali tar-riċevibbli. L-ammont tat-tnaqqis fil-valur kontabbli huwa d-differenza bejn l-ammont kontabbli tal-assi u l-ammont li jista’ jiġi rkuprat, li huwa l-valur preżenti tal-flussi tal-flus futuri mistennija, skontat bir-rata ta’ imgħax tas-suq għal debituri simili. L-ammont tat-tnaqqis fil-valur huwa rikonoxxut fil-kont tar-riżultat ekonomiku. Huwa rikonoxxut ukoll tnaqqis ġenerali fil-valur kontabbli ta' 20 % fis-sena għal ordnijiet pendenti ta' rkupru li ma jkunux diġà soġġetti għal tnaqqis kontabbli speċifiku. Ara wkoll in-nota 1.5.13 aktar 'l isfel dwar it-trattament ta' dħul dovut fl-aħħar tas-sena.

1.5.8. Flus u ekwivalenti ta' flus

Il-flus u l-ekwivalenti huma strumenti finanzjarji u huma definiti bħala assi għal perjodu qasir. Dawn jinkludu flus disponibbli, depożiti miżmuma mal-banek li jistgħu jiġu miġbuda bla dewmien, investimenti likwidi oħrajn ta' skadenza qasira b'maturitajiet oriġinali ta' tliet xhur jew inqas, u overdrafts bankarji. Overdrafts bankarji huma mniżżlin bħala obbligazzjonijiet finanzjarji taħt obbligazzjonijiet kurrenti fil-karta tal-bilanċ.

1.5.9. Benefiċċji tal-Impjegati

L-obbligi tal-pensjoni

Il-Komunitajiet Ewropej joperaw pjanijiet ta' pensjoni b'benefiċċju definit. Pjan ta' benefiċċju definit huwa pjan ta' pensjoni li ġeneralment jiddefinixxi ammont li impjegat jirċievi meta jirtira, li s-soltu jiddependi fuq fattur wieħed jew aktar bħall-età, is-snin ta' servizz u l-kumpens. Filwaqt li l-persunal jikkontribwixxi mis-salarju terz ta' kemm hu mistenni li jiswew dawn il-benefiċċji, l-obbligazzjoni m'hijiex finanzjata.

L-obbligazzjoni rikonoxxuta fil-karta tal-bilanċ fir-rigward tal-pjanijiet ta’ pensjoni b’benefiċċju definit hija l-valur preżenti tal-obbligu tal-benefiċċju definit fid-data tal-karta tal-bilanċ. L-obbligu tal-benefiċċju definit huwa kkalkulat minn attwarji li jużaw il-metodu ta' unità tal-kreditu stmat. Il-valur preżenti tal-obbligu tal-benefiċċju definit jiġi determinat billi l-ħruġ tal-flus stmat fil-futur jiġi skontat bl-użu ta' rati ta' imgħax ta' bonds tal-gvern li huma denominati fil-munita li l-benefiċċji se jitħallsu biha, u li għandhom termini ta' maturità li joqorbu lejn it-termini tal-obbligazzjoni tal-pensjoni relatata.

Qligħ u telf attwarji li jseħħu minħabba li jsiru aġġustamenti bbażati fuq l-esperjenza, u bidliet f'suppożizzjonijiet attwarji huma rikonoxxuti immedjatament fil-kont tar-riżultat ekonomiku. Spejjeż ta' servizzi mogħtija fil-passat huma rikonoxxuti immedjatament fil-kont tar-riżultat ekonomiku, kemm-il darba l-bidliet fil-pjan tal-pensjoni jkunu marbuta mal-kundizzjoni li l-impjegati jibqgħu fis-servizz għal perjodu ta' żmien speċifikat (il-perjodu ta' assenjazzjoni). F'dan il-każ, l-ispejjeż tas-servizzi mogħtija fil-passat jiġu amortizzati fuq bażi ta' linja dritta waqt il-perjodu ta' assenjazzjoni.

Benefiċċji tal-mard wara l-irtirar

Il-Komunitajiet Ewropej jipprovdu benefiċċji tas-saħħa lill-impjegati permezz ta' rimbors tal-ispejjeż mediċi. Għall-amministrazzjoni ta' kuljum inħoloq fond separat (“RCAM”). Jibbenefikaw mis-sistema kemm impjegati preżenti, kif ukoll pensjonanti, romol u l-benefiċjarji tagħhom.

Il-benefiċċji mogħtija lill-persuni “inattivi” (pensjonanti, orfni, eċċ.) huma klassifikati bħala “Benefiċċji tal-Impjegati ta' wara l-Impjieg”. Minħabba n-natura ta' dawn il-benefiċċji, huwa meħtieġ kalkolu attwarju. L-obbligazzjoni fil-karta tal-bilanċ hija ddeterminata b'mod simili bħal fil-każ ta' obbligi tal-pensjoni (ara aktar 'il fuq).

1.5.10. Provvedimenti

Provvedimenti huma rikonoxxuti meta l-Komunitajiet Ewropej ikollhom obbligu preżenti legali jew kostruttiv b'konsegwenza ta' avvenimenti tal-imgħoddi, huwa probabbli li ħruġ ta' riżorsi jkun meħtieġ biex jitħallas l-obbligu, u l-ammont ikun jista' jiġi stmat b'mod affidabbli. M'humiex rikonoxxuti provvedimenti għal telf operattiv fil-futur. L-ammont tal-provvediment huwa l-aħjar stima tal-ispejjeż mistennija li jkunu meħtieġa sabiex jiġi likwidat l-obbligu preżenti fid-data tar-rappurtaġġ. Fejn il-provvediment jinvolvi għadd kbir ta’ elementi, l-obbligu jiġi stmat billi wieħed jagħti piż lil kull riżultat possibbli skont il-probabbiltajiet assoċjati tagħhom (il-metodu tal-“valur mistenni”).

Fejn l-effett tal-valur taż-żmien tal-flus ikun materjali, l-ammont tal-provvediment huwa l-valur preżenti tal-ispejjeż mistennija li jkunu meħtieġa biex jiġi likwidat l-obbligu. Ir-rata ta' skont użata hija rata li tirrifletti stimi kurrenti tas-suq tal-valur taż-żmien tal-flus u r-riskji speċifiċi għall-obbligazzjoni imma mhux ir-riskji li għalihom ġew aġġustati l-estimi tal-flussi futuri tal-flus.

1.5.11. Obbligazzjonijiet finanzjarji

L-obbligazzjonijiet finanzjarji huma kklassifikati bħala obbligazzjonijiet finanzjarji bil-valur ġust permezz tal-qligħ jew it-telf jew bħala obbligazzjonijiet finanzjarji kontabilizzati skont l-ispiża oriġinali amortizzata (Fondi missellfa). Il-fondi missellfa jikkonsistu f'fondi missellfa minn istituzzjonijiet ta' kreditu u djun ipprovati minn ċertifikati. L-ammonti missellfa huma rikonoxxuti inizjalment skont il-valur ġust, li huwa r-rikavat mill-ħruġ tagħhom (valur ġust tal-kunsiderazzjoni riċevuta) nett mill-ispejjeż tat-tranżazzjoni mġarrba, imbagħad sussegwentement kontabilizzati skont l-ispiża amortizzata bl-użu tal-metodu tal-imgħax effettiv; kwalunkwe differenza bejn ir-rikavat, nett mill-ispejjeż tat-tranżazzjonijiet, u l-valur tal-fidi hija rikonoxxuta fil-kont tar-riżultat ekonomiku matul il-perjodu tad-djun bil-metodu ta' imgħax effettiv. Huma kklassifikati bħala obbligi mhux kurrenti, bl-eċċezzjoni ta' maturitajiet ta' inqas minn 12-il xahar wara d-data tal-karta tal-bilanċ. Fil-każ ta' self mogħti fuq fondi missellfa, il-metodu tal-imgħax effettiv ma jistax jiġi applikat separatament għall-għoti u teħid b'self, fuq il-bażi ta' kunsiderazzjonijiet ta' materjalità. L-ispejjeż tat-tranżazzjoni magħmula mill-Komunitajiet Ewropej u mbagħad iddebitati mill-ġdid lill-benefiċjarju tas-self huma direttament rikonoxxuti fil-kont tar-riżultat ekonomiku.

Obbligazzjonijiet finanzjarji kategorizzati bħala li huma skont il-valur ġust permezz tal-qligħ jew it-telf jinkludu derivattivi meta l-valur ġust tagħhom ikun negattiv. Huma jingħataw l-istess trattament fil-kontijiet bħall-assi finanzjarji skont il-valur ġust permezz tal-qligħ jew it-telf, ara n-nota 1.5.4.

1.5.12. Ammonti pagabbli

Parti sinifikattiva mill-ammonti pagabbli tal-Komunitajiet mhumiex marbuta max-xiri ta’ oġġetti jew servizzi – iżda minflok huma pretensjonijiet ta' spejjeż minn benefiċjarji ta’ għotjiet jew finanzjamenti oħrajn tal-Komunitajiet li għadhom ma tħallsux. Dawn huma mniżżlin bħala ammonti pagabbli għall-ammont rikjest meta t-talba għal ħlas tiġi riċevuta u, wara verifikazzjoni, aċċettata bħala eliġibbli mill-aġenti finanzjarji rilevanti. F'dan l-istadju, dawn huma stmati skont l-ammont aċċettat u eliġibbli.

Ammonti pagabbli li jinħolqu mix-xiri ta' oġġetti u servizzi huma rikonoxxuti meta tiġi riċevuta l-fattura għall-ammont oriġinali u l-ispejjeż relevanti jitniżżlu fil-kontijiet meta l-provvisti jew servizzi jaslu u jkunu aċċettati mill-Komunitajiet Ewropej.

1.5.13. Dħul u spejjeż dovuti u differiti

Element kritiku fil-kontabilità bbażata fuq id-dovuti huwa l-eżerċizzju li jiġi assigurat li t-tranżazzjonijiet jiġu rreġistrati fis-sena kontabbli li jkunu marbuta magħha. Dan l-eżerċizzju jissejjaħ l-eżerċizzju tal-cut-off. B’mod partikolari għandha ssir valutazzjoni li tikkonċerna l-ispejjeż eliġibbli mġarrba minn benefiċjarji tal-fondi tal-Komunitajiet imma li għadhom mhumiex irrappurtati lill-Komunitajiet (spejjeż dovuti). Sabiex wieħed jasal għall-aħjar stima ta' dawn l-ammonti jiġu użati metodi differenti skont it-tip ta' attivitajiet u informazzjoni disponibbli. Bil-maqlub, xi ħlasijiet li jsiru fis-sena kurrenti huma relatati ma' perjodi sussegwenti (spejjeż differiti) u dawn għandhom jiġu identifikati u inklużi fil-perjodu/i sussegwenti.

Skont ir-regoli tal-kontabilità tal-Komunitajiet Ewropej, it-tranżazzjonijiet u l-avvenimenti huma rikonoxxuti fid-dikjarazzjonijiet finanzjarji fil-perjodu li għandhom x'jaqsmu miegħu. Fi tmiem il-perjodu tal-kontabilità, l-ispejjeż dovuti huma rikonoxxuti abbażi tal-ammont stmat tal-obbligu tat-trasferiment tal-perjodu. Il-kalkolu tal-ispejjeż dovuti jsir skont il-linji gwida operattivi u prattiċi dettaljati maħruġa mill-Kummissjoni li għandhom il-mira li jaraw li d-dikjarazzjonijiet finanzjarji jagħtu stampa vera u ġusta.

Id-dħul għandu jkun kontabilizzat ukoll fil-perjodu li huwa relatat miegħu. Fl-aħħar tas-sena, jekk fattura ma tkunx għadha ntbagħtet iżda s-servizz ikun ingħata, il-provvisti jkunu ġew ipprovduti mill-Komunitajiet, jew ikun jeżisti ftehim kuntrattwali (jiġifieri, b'referenza għal trattat), jiġi rikonoxxut dħul dovut fid-dikjarazzjonijiet finanzjarji.

Minbarra dan, fi tmiem is-sena, jekk tinħareġ fattura iżda s-servizzi ma jkunux għadhom ingħataw jew l-oġġetti pprovduti jkunu għadhom ma ġewx ikkunsinjati, id-dħul jiġi differit u rikonoxxut fil-perjodu sussegwenti tal-kontabilità.

1.6. KONT TAR-RIŻULTAT EKONOMIKU

1.6.1. Dħul

Dħul mhux mill-kambju

Dan jifforma l-maġġoranza l-kbira tad-dħul tal-Komunitajiet u jinkludi fil-biċċa l-kbira taxxi diretti u indiretti u ammonti ta’ riżorsi proprji. Barra mit-taxxi, il-Komunitajiet Ewropej jistgħu wkoll jirċievu ħlasijiet minn partijiet oħrajn, bħal dazji, multi u donazzjonijiet.

Riżorsi bbażati fuq id-DGN u riżorsi mill-VAT

Ammonti riċevibbli u dħul relatat huma rikonoxxuti meta l-Komunitajiet Ewropej joħorġu sejħa għall-fondi lill-Istati Membri u jitolbu l-kontribuzzjoni tagħhom. Huma mkejla skont “l-ammont imsejjaħ” tagħhom. Billi r-riżorsi mill-VAT u mid-DGN huma bbażati fuq stimi tad-dejta għas-sena baġitarja kkonċernata, dawn jistgħu jkunu riveduti skont il-bidliet li jseħħu sakemm toħroġ id-dejta finali mill-Istati Membri. L-effett ta' bidla fl-istima huwa inkluż meta jiġu determinati l-bilanċi pożittivi jew negattivi netti għal dak il-perjodu li fih tkun seħħet il-bidla.

Riżorsi proprji tradizzjonali

Ammonti riċevibbli u dħul relatat huma rikonoxxuti meta d-dikjarazzjonijiet A relevanti ta' kull xahar (li jinkludu d-dazji miġbura u l-ammonti dovuti li huma ggarantiti u mhux kontestati) ikunu riċevuti mingħand l-Istati Membri. Fid-data tar-rappurtaġġ, id-dħul miġbur mill-Istati Membri għal dak il-perjodu iżda li jkun għadu mhux imħallas lill-Komunitajiet Ewropej huwa stmat u rikonoxxut bħala dħul dovut. Id-dikjarazzjonijiet B ta' kull trimestru (li jinkludu dazji la miġbura u lanqas garantiti, kif ukoll ammonti garantiti li ġew ikkuntestati mid-debitur) riċevuti mill-Istati Membri huma rikonoxxuti bħala dħul wara li jitnaqqsu minnhom l-ispejjeż tal-ġbir (25 %) li għalih huma intitolati. Barra minn hekk, tnaqqis fil-valur huwa rikonoxxut għall-ammont stmat tad-differenza fl-irkupru fil-kont tar-riżultat ekonomiku.

Multi

Ammonti riċevibbli u dħul relatat huma rikonoxxuti meta d-deċiżjoni tal-Komunitajiet li jimponu multa tkun ittieħdet u tkun ġiet innotifikata uffiċjalment lid-destinatarju. Jekk ikun hemm dubji dwar is-solvenza tal-impriża, għandu jiġi rikonoxxut tnaqqis fil-valur tal-intitolament. Wara d-deċiżjoni li tiġi imposta l-multa, id-debituri għandhom xahrejn mid-data tan-notifikazzjoni biex:

— jew jaċċettaw id-deċiżjoni, u b’hekk ikollhom iħallsu l-multa fiż-żmien stipulat u l-ammont ikun definittivament miġbur mill-Komunitajiet;

— jew ma jaċċettawx id-deċiżjoni, u f'dak il-każ jappellaw taħt il-liġi tal-Komunitajiet.

Madankollu, is-somma tal-multa għandha titħallas fiż-żmien stipulat ta' tliet xhur billi l-appell m'għandux l-effett ta' sospensjoni (Artikolu 242 tat-Trattat tal-KE). Id-debitur għandu jħallas il-multa provviżorjament iżda, taħt ċerti ċirkustanzi u fuq il-kundizzjoni li jkun hemm qbil mill-Uffiċjal tal-Kontabilità tal-Kummissjoni, huwa jista' minflok jippreżenta garanzija bankarja għall-istess ammont.

Jekk l-impriża tappella kontra d-deċiżjoni, u tkun diġà ħallset il-multa provviżorjament, l-ammont jiġi reġistrat bħala obbligazzjoni kontinġenti. Madankollu, billi appell tad-destinatarju kontra deċiżjoni tal-Komunitajiet m’għandux effett ta' sospensjoni, il-flus riċevuti jintużaw biex jillikwidaw l-ammont riċevibbli. Jekk tiġi riċevuta garanzija minflok ħlas, il-multa tibqa' bħala ammont riċevibbli.

Jekk ikun jidher probabbli li l-Qorti tal-Prima Istanza ma tkunx se tiddeċiedi favur il-Komunitajiet, jiġi rikonoxxut provvediment sabiex ikopri r-riskju. Jekk minflok tkun ingħatat garanzija, allura l-ammont riċevibbli pendenti jkun imnaqqas kif meħtieġ. L-imgħax akkumulat irċevut mill-Komunitajiet Ewropej fuq il-kontijiet bankarji fejn ħlasijiet riċevuti jkunu depożitati huwa rikonoxxut bħala dħul, u kwalunkwe obbligazzjoni kontinġenti tiżdied skont dan.

Irkupru ta' spejjeż

Għal operazzjonijiet li jwasslu għal rimbors ta' spejjeż li qabel ikunu tħallsu mill-baġit Ewropew lil benefiċjarju finali, pajjiż terz jew Stat Membru, ordnijiet ta' rkupru huma stabbiliti u kontabilizzati kif ġej:

— Irkupru ta' spejjeż: Għal dawn it-tipi ta' rkupri, ir-regoli tal-kontabilità jitolbu li jekk ordni ta' rkupru tinħareġ fl-istess sena li fiha jsir il-ħlas oriġinali, hija għandha tirriżulta f'reċivibbli mill-benefiċjarju bi tnaqqis li jikkorrispondi miegħu fl-ispejjeż ta' dik is-sena. Jekk, madankollu, l-ordni ta' rkupru tinħareġ f'sena oħra, hija tirriżulta f'riċevibbli u l-entrata li tikkorrispondi magħha tkun dħul fil-kont tar-riżultat ekonomiku (taħt l-intestatura “rkupru ta' spejjeż”) għal dik is-sena; jew

— Irkupru ta' ammonti tal-prefinanzjament: f'dan il-każ, l-ammont huwa inkluż taħt l-intestatura tal-prefinanzjament.

Dħul mill-kambju

Dħul mill-bejgħ ta' oġġetti huwa rikonoxxut meta r-riskju u l-benefiċċji sinifikanti tas-sjieda tal-oġġetti jiġu trasferiti lix-xerrej. Dħul assoċjat ma' tranżazzjoni li tinvolvi l-forniment ta' servizzi huwa rikonoxxut b'referenza għall-istadju ta' twettiq tat-tranżazzjoni fid-data tar-rappurtaġġ.

Dħul u spejjeż minn imgħax

Dħul u spejjeż minn imgħax huma rikonoxxuti fil-kont tar-riżultat ekonomiku bl-użu tal-metodu tal-imgħax effettiv. Dan huwa metodu biex tiġi kkalkulata l-ispiża amortizzata ta' assi finanzjarju jew ta' obbligazzjoni finanzjarja, u biex jiġi allokat id-dħul mill-imgħax jew l-ispiża tal-imgħax matul il-perjodu relevanti. Ir-rata effettiva tal-imgħax hija r-rata li tiskonta b'mod preċiż il-ħruġ jew dħul ta' flus futuri stmati fit-tul tal-ħajja mistennija tal-istrument finanzjarju (jew, fejn xieraq, perjodu iqsar) mill-ammont nett kontabbli tal-assi finanzjarju jew tal-obbligazzjoni finanzjarja. Meta tiġi kkalkulata r-rata effettiva tal-imgħax, il-Komunitajiet Ewropej jistmaw il-flussi tal-flus billi jikkunsidraw it-termini kuntrattwali kollha tal-istrument finanzjarju (pereżempju, għażliet għall-ħlas bil-quddiem) imma ma jikkunsidrawx telfiet futuri tal-kreditu. Il-kalkolu jinkludi l-onorarji u l-punti kollha mħallsa jew riċevuti bejn partijiet fil-kuntratt li huma parti integrali mir-rata effettiva tal-imgħax, mill-ispejjeż tat-tranżazzjoni u mill-primjums jew l-iskonti l-oħrajn kollha.

Fil-każ ta' self mogħti fuq fondi missellfa, il-metodu tal-imgħax effettiv ma jistax jiġi applikat separatament għall-għoti u teħid b'self, fuq il-bażi ta' kunsiderazzjonijiet ta' materjalità. L-ispejjeż tat-tranżazzjoni magħmula mill-Komunitajiet Ewropej u mbagħad iddebitati mill-ġdid lill-benefiċjarju tas-self huma direttament rikonoxxuti fil-kont tar-riżultat ekonomiku.

Ladarba l-valur kontabbli ta' assi finanzjarju jew grupp ta' assi finanzjarji simili jkun ġie mnaqqas bħala riżultat ta' telf minħabba indeboliment, id-dħul mill-imgħax ikun rikonoxxut bl-użu tar-rata tal-imgħax użata biex jiġu skontati l-flussi tal-flus futuri bl-iskop li jitkejjel it-telf minħabba indeboliment.

Dħul minn dividendi

Id-dħul minn dividendi huwa rikonoxxut meta jiġi stabbilit id-dritt li jiġi rċevut ħlas.

1.6.2. Nefqa

Spejjeż tal-kambju li jinħolqu mix-xiri ta' oġġetti u servizzi huma rikonoxxuti meta l-provvisti jiġu fornuti lill-Komunitajiet Ewropej u aċċettati minnhom. Dawn jiġu vvalutati skont il-prezz oriġinali tal-fattura.

L-ispejjeż mhux tal-kambju huma speċifiċi għall-Komunitajiet Ewropej u jirrappreżentaw il-maġġoranza tan-nefqa tagħhom. Dawn huma marbuta ma' trasferimenti lil benefiċjarji u jistgħu jkunu ta' tliet tipi: intitolamenti, trasferimenti bi ftehim u għotjiet diskrezzjonali, kontribuzzjonijiet u donazzjonijiet.

It-trasferimenti huma rikonoxxuti bħala spejjeż matul il-perjodu li fih l-avvenimenti li jwasslu għat-trasferiment ikunu seħħew, bil-kondizzjoni li n-natura tat-trasferiment tkun permessa mir-regolamenti (ir-Regolament Finanzjarju, ir-Regolamenti tal-Persunal, jew regolamenti oħra) jew ikun ġie ffirmat kuntratt li jawtorizza t-trasferiment; kull kriterju ta' eliġibbiltà jkun ġie ssodisfat mill-benefiċjarju; u tkun tista' ssir stima raġonevoli tal-ammont.

Meta kwalunkwe rikjesta għal ħlas jew pretensjoni ta' spiża tiġi riċevuta u tissodisfa l-kriterji ta' rikonoxximent, hija tiġi rikonoxxuta bħala spiża għall-ammont eliġibbli. Fl-aħħar tas-sena, spejjeż eliġibbli mġarrba li jkunu diġà dovuti lill-benefiċjarji imma li jkunu għadhom mhux irrappurtati jiġu stmati u reġistrati bħala spejjeż dovuti.

1.7. ASSI U OBBLIGAZZJONIJIET KONTINĠENTI

Assi kontinġenti

Assi kontinġenti huwa assi possibbli li jirriżulta minn avvenimenti tal-imgħoddi u li l-eżistenza tiegħu tiġi kkonfermata biss meta jseħħu jew ma jseħħux avvenimenti jew avvenimenti li mhumiex ċerti fil-futur u li mhumiex totalment fil-kontroll tal-Komunitajiet Ewropej. Assi kontinġenti jiġi ddikjarat meta jkun probabbli d-dħul ta' benefiċċji ekonomiċi jew potenzjal ta' servizz.

L-assi kontinġenti huma eżaminati ma' kull data tal-karta tal-bilanċ sabiex ikun żgurat li l-iżviluppi jkunu riflessi kif xieraq fid-dikjarazzjonijiet finanzjarji. Jekk ikun hemm prattikament ċertezza li se jkun hemm dħul ta’ benefiċċji ekonomiċi jew potenzjal ta’ servizz, u l-valur tal-assi jkun jista’ jitkejjel b’mod li wieħed ikun jista’ joqgħod fuqu, l-assi u d-dħul relatat miegħu jiġu rikonoxxuti fid-dikjarazzjonijiet finanzjarji tal-perjodu li fih isseħħ il-bidla.

Obbligazzjonijiet kontinġenti

Obbligazzjoni kontinġenti hija obbligu possibbli li jinħoloq minn avvenimenti tal-imgħoddi u li l-eżistenza tiegħu tiġi kkonfermata biss meta jseħħu jew ma jseħħux avveniment jew avvenimenti li mhumiex ċerti fil-futur u li mhumiex totalment fil-kontroll tal-Komunitajiet Ewropej; jew obbligu preżenti li jirriżulta minn avvenimenti tal-imgħoddi imma li ma jkunx rikonoxxut għax mhux probabbli li ħruġ ta’ riżorsi li jinkorporaw benefiċċji ekonomiċi, jew potenzjal ta’ servizz ikun meħtieġ biex jitħallas l-obbligu, jew, fiċ-ċirkostanzi rari fejn l-ammont tal-obbligu ma jkunx jista' jiġi vvalutat b’mod affidabbli biżżejjed.

Obbligazzjoni kontinġenti hija ddikjarata, ħlief jekk il-possibbiltà ta' ħruġ ta' riżorsi li jinkorporaw benefiċċji ekonomiċi jew li jkollhom potenzjal ta' servizz tkun remota. Filwaqt li l-KE hija esposta għal xi riskji minħabba n-natura tal-attivitajiet ta' kuljum tagħha (pereżempju l-implimentazzjoni u l-infurzar tal-liġijiet u l-istandards tal-UE), u bħal ħafna entitajiet pubbliċi xi wħud minn dawn ir-riskji huma awtoassigurati, l-ebda obbligazzjoni kontinġenti ma hija ddikjarata sakemm ma jkunx seħħ avveniment speċifiku, ladarba sa dak il-punt, il-possibilità ta' ħruġ ta' riżorsi hija remota.

L-obbligazzjonijiet kontinġenti huma eżaminati f'kull data tal-karta tal-bilanċ biex ikun determinat jekk il-ħruġ ta' riżorsi li jinkorporaw benefiċċji ekonomiċi jew il-potenzjal ta' servizz ikunx sar probabbli. Jekk isir probabbli li ħruġ ta' riżorsi li jinkorporaw benefiċċji ekonomiċi jew il-potenzjal ta' servizz ikunu meħtieġa għal oġġett li jiġi ttrattat bħala obbligazzjoni kontinġenti, jiġi rikonoxxut provvediment fid-dikjarazzjonijiet finanzjarji tal-perjodu li fih isseħħ il-bidla fil-probabbiltà.

Impenji għal finanzjament futur

Impenn għal finanzjament futur jirrappreżenta impenn legali jew kostruttiv, normalment kuntrattwali, li l-Komunitajiet Ewropej daħlu fih u li jista' jitlob ħruġ ta' riżorsi fil-futur.

Garanziji

Il-garanziji huma assi jew obbligazzjonijiet possibbli li jirriżultaw minn avvenimenti tal-imgħoddi u li l-eżistenza tagħhom tiġi kkonfermata meta jseħħ jew ma jseħħx l-oġġett tal-garanzija. Il-garanziji għalhekk jistgħu jikkwalifikaw bħala assi jew obbligazzjonijiet kontinġenti. Garanzija tiġi likwidata meta l-oġġett tal-garanzija ma jibqax jeżisti. Hija tikkonkretizza ruħha meta jitwettqu l-kundizzjonijiet għat-talba għall-ħlas min-naħa tal-garanti.

2. NOTI MAL-KARTA TAL-BILANĊ

ASSI MHUX KURRENTI

2.1. ASSI INTANĠIBBLI

EUR miljuni Amount Ammont kontabbli gross fil-31 ta' Diċembru 2007 105 Żidiet 30 Tnaqqis (3) Trasferimenti bejn kategoriji ta' assi 0 Bidliet oħra 2 Ammont kontabbli gross fil-31 ta’ Diċembru 2008 134 Amortizzazzjoni akkumulata fil-31 ta’ Diċembru 2007 61 Tnaqqis għal amortizzazzjoni għas-sena 19 Tnaqqis (2) Trasferimenti bejn kategoriji ta' assi 0 Bidliet oħra 0 Amortizzazzjoni akkumulata fil-31 ta’ Diċembru 2008 78 AMMONT KONTABBLI NETT FIL-31 TA’ DIĊEMBRU 2008 56 Ammont kontabbli nett fil-31 ta’ Diċembru 2007 44

L-ammonti jirrigwardaw primarjament is-softwer tal-kompjuter.

2.2. PROPJETÀ, IMPJANTI U TAGĦMIR

F'xi pajjiżi, il-valur tal-art ma jistax jiġi separat mill-valur tal-bini għax it-tnejn inxtraw flimkien bħala ħaġa waħda. Il-valur tal-art, li mhux suġġett għal deprezzament, mhux se jiġi vvalutat separatament sakemm dan ma jkunx meħtieġ, jiġifieri għal infiq sussegwenti bħall-kostruzzjoni ta' propjetà ġdida jew il-bejgħ parzjali.

PROPJETÀ, IMPJANTI U TAGĦMIR

EUR miljuni Art u bini Impjanti u tagħmir Għamara u vetturi Hardware tal-kompjuter Assi tanġibbli oħra Kirjiet finanzjarji Assi taħt kostruzzjoni Total Ammont kontabbli gross fil-31 ta' Diċembru 2007 3 860 350 194 446 115 1 943 332 7 240 Żidiet 38 24 16 59 23 368 115 643 Tnaqqis (16) (30) (14) (54) (9) 0 0 (123) Trasferimenti bejn kategoriji ta' assi 3 3 1 0 13 310 (330) 0 Bidliet oħra 17 21 8 15 9 0 5 75 Ammont kontabbli gross fil-31 ta’ Diċembru 2008 3 902 368 205 466 151 2 621 122 7 835 Deprezzament akkumulat fil-31 ta’ Diċembru 2007 1 506 281 142 333 81 374 2 717 Deprezzament għas-sena 122 29 16 62 13 77 319 Deprezzament imħassar (15) 0 (1) (1) 0 0 (17) Ċessjonijiet (5) (30) (10) (50) (9) 0 (104) Trasferimenti bejn kategoriji ta' assi 89 (1) 0 0 0 (88) 0 Bidliet oħra (81) 21 2 5 7 85 39 Deprezzament akkumulat fil-31 ta’ Diċembru 2008 1 616 300 149 349 92 448 2 954 AMMONT KONTABBLI NETT FIL-31 TA' DIĊEMBRU 2008 2 286 68 56 117 59 2 173 122 4 881 Ammont kontabbli nett fil-31 ta' diċembru 2007 2 354 69 52 113 34 1 569 332 4 523

Spejjeż li għadhom iridu jitħallsu fir-rigward ta' kirjiet finanzjarji u intitolamenti simili kif murija fl-obbligazzjonijiet għat-tul u għal żmien qasir fil-karta tal-bilanċ (ara wkoll in-noti 2.15 u 2.18.1). Dawn jinqasmu kif ġej:

Kirjiet finanzjarji

EUR miljuni Deskrizzjoni Spejjeż kumulattivi (A) Ammonti futuri li għandhom jitħallsu Valur Totali Nefqa sussegwenti fuq assi Valur tal-assi Deprezzament Ammont kontabbli nett < 1 sena > 1 sena > 5 snin Obbligazzjoni totali (B) A+B (C) A+B+C (E) A+B+C+E Art u bini 732 47 239 1 520 1 806 2 538 61 2 599 (442) 2 157 Assi tanġibbli oħra 6 5 11 0 16 22 0 22 (6) 16 Total fil- 31.12.2008 738 52 250 1 520 1 822 2 560 61 2 621 (448) 2 173 Total fil-31.12.2007 331 32 170 1 349 1 551 1 882 61 1 943 (374) 1 569

2.3. INVESTIMENTI FIT-TUL

EUR miljuni Nota Bilanċ fil- 31.12.2008 Bilanċ fil-31.12.2007 Investiment f'Assoċjati 2.3.1 278 246 Interessi f'Impriżi Konġunti 2.3.2 145 32 Il-Fond ta' Garanzija 2.3.3 1 091 1 149 Assi disponibbli għall-bejgħ 2.3.4 564 533 Assi miżmuma biex jiġu nnegozjati 2.3.4 0 13 Investimenti Totali 2 078 1 973

Din l-intestatura tkopri investimenti magħmula bil-ħsieb li jiġu stabbiliti konnessjonijiet permanenti u appoġġ għall-attivitajiet tal-Komunitajiet Ewropej. Hija tinkludi wkoll l-assi netti tal-Fond ta' Garanzija.

2.3.1. Investimenti f'assoċjati: Il-Fond Ewropew għall-Investiment (FEI)

EUR miljuni Ammont Ammont fil-31 ta' Diċembru 2007 246 Akkwisti 33 Sehem mill-bilanċ pożittiv/(negattiv) nett 10 Movimenti oħra ta' ekwità (dividendi) (11) Ammont fil-31 ta' Diċembru 2008 278

Il-Fond Ewropew għall-Investiment (FEI) huwa l-istituzzjoni finanzjarja tal-Unjoni Ewropea li tispeċjalizza fil-forniment tal-kapital tar-riskju u l-garanziji għall-SMEs. Taħt id-Deċiżjoni tal-Kunsill tas-6 ta' Ġunju 1994, il-Komunitajiet Ewropej, irrappreżentati mill-Kummissjoni, oriġinarjament issottoskrivew għal total ta' 600 miljun ECU mill-kapital tal-FEI, li huma 600 sehem jew 30 % tal-kapital tal-FEI. Wara żieda fil-kapital fl-2007, il-Kummissjoni ssottoskriviet għal ishma oħra li jfisser li sal-31 ta' Diċembru 2008, hija ssottoskriviet għal ammont totali ta' EUR 786 miljun (minn EUR 2 865 miljun) tal-kapital azzjonarju tal-FEI. Dan jirrappreżenta 27,43 % tal-kapital azzjonarju totali tal-FEI. Il-Kummissjoni ħallset 20 %, u l-bilanċ li ma ssejjaħx kien jikkorrispondi għal ammont ta' EUR 629 miljun - ara wkoll in-nota 5.13.2.

Skont ftehim bejn il-Kummissjoni u l-Bank Ewropew tal-Investiment (BEI) iffirmat fl-2005, il-Kummissjoni hija intitolata li tbigħ l-ishma tagħha fi kwalunkwe żmien lill-BEI bil-prezz li jikkorrispondi mal-valutazzjoni tal-FEI diviża bin-numru totali ta' ishma maħruġa. Il-valur tal-put option huwa kważi żero għaliex il-formula użata biex tiddetermina l-prezz tal-bejgħ tal-ishma hija simili għal dik użata biex ikun determinat il-kapital nett tal-FEI.

L-investiment tal-Komunitajiet fl-FEI huwa kontabilizzat permezz tal-metodu tal-ekwità, f'konformità mar-regoli tal-kontabilità tal-KE. L-ishma huma għalhekk ivvalutati bħala 27,43 % tal-assi netti tal-FEI, li fil-31 ta' Diċembru 2008 kienu jammontaw għal EUR 278 miljun (2007: EUR 246 miljun), li minnhom EUR 10 miljun jikkonċernaw ir-riżultat għall-2008. Fl-2008 ttieħed dividend ta' EUR 6 miljun li jikkonċerna s-sena finanzjarja 2007.

2.3.2. Interessi f'impriżi konġunti

EUR miljuni Galileo Sesar Iter Int Total Ammont fil-31 ta' Diċembru 2007 0 10 22 32 Akkwisti 0 100 69 169 Sehem mill-bilanċ pożittiv/(negattiv) nett 0 (7) (49) (56) Ammont fil-31 ta' Diċembru 2008 0 103 42 145

Programm Galileo

Għat-twettiq tal-fażi In Orbit Validation (IOV) tal-programm Galileo, impriża konġunta, skont it-tifsira tal-Artikolu 171 tat-Trattat, twaqqfet permezz tar-Regolament tal-Kunsill (KE) Nr. 876/2002 għal perjodu ta' 4 snin (2002 sal-2006.) Il-mira ta' din l-entità ġuridika hija li tiżgura l-unità tal-amministrazzjoni u l-kontroll finanzjarju tal-programm Galileo għall-iżvilupp tiegħu, u għal dan l-għan li timmobilizza l-fondi assenjati għal dak il-programm. Il-membri fundaturi kienu l-Komunitajiet Ewropej, irrappreżentati mill-Kummissjoni, u l-Aġenzija Spazjali Ewropea (ESA). Il-Kummissjoni, permezz ta' għotjiet mogħtija mill-baġit tan-netwerks tranż-Ewropej (TEN), poġġiet għad-dispożizzjoni tal-Impriża Konġunta Galileo (GJU) l-fondi għall-kofinanzjament tal-attivitajiet ta' din il-fażi tal-IOV.

Il-GJU tpoġġa f'likwidazzjoni fi tmiem l-2006 u l-proċess għadu għaddej. L-assi netti tal-GJU f'likwidazzjoni fi tmiem is-sena kienu jammontaw għal EUR 0 miljun. Il-GJU huwa kontabilizzat permezz tal-metodu tal-ekwità. Billi l-entità kienet inattiva u kienet għadha għaddejja mil-likwidazzjoni fl-2008, ma kien hemm l-ebda dħul jew infiq. Il-valur tal-investiment fil-31 ta' Diċembru 2008 kien ta' EUR 0 miljun li kienu l-investiment ta' EUR 585 miljun bis-sehem akkumulat tat-telf, EUR 585 miljun, imnaqqas minnu.

L-Awtorità Ewropea tas-Superviżjoni tal-GNSS (GSA), Aġenzija tal-Komunità maħluqa fl-2004 u kkonsolidata fil-kontijiet tal-Komunitajiet, uffiċjalment ħadet f'idejha r-responsabbiltà mingħand il-GJU fl-1 ta' Jannar 2007, hekk kif il-GJU tpoġġiet f'likwidazzjoni. Filwaqt li dan il-korp il-ġdid kien oriġinarjament maħsub sabiex iħaddem is-sħubija pubblika privata, wara deċiżjoni tal-Kunsill li saret f'Novembru 2007 il-programm Galileo issa għandu jiġi ffinanzjat għal kollox mill-baġit tal-UE. Minbarra dan, wara r-Regolament 638/2008 tal-25 ta' Lulju 2008, issa hija l-Kummissjoni li tamministra l-programm f'isem il-KE. Fl-2009 huwa mistenni li jiġi ffirmat Ftehim bejn il-Kumissjoni u l-ESA li se jiċċara xi wħud mill-kwistjonijiet prattiċi, inkluż it-trasferiment tal-assi maħluqa lill-Kummissjoni fi tmiem il-fażi IOV (mistenni fi tmiem l-2010).

Għandu jiġi nnutat li l-Kummissjoni, sa tmiem l-2008 u inkluż l-investiment ta' hawn fuq fil-GJU, ħallset EUR 795 miljun għall-fażi IOV tal-programm Galileo. Billi dan il-programm bħalissa għadu fil-fażi tar-riċerka, taħt ir-regoli tal-kontabilità tal-KE, il-flus minfuqa ġew ikkontabilizzati bħala spejjeż u ma ġew rikonoxxuti l-ebda assi intanġibbli. Ikun biss meta l-proġett jgħaddi għall-fażi tal-iżvilupp li jkun possibbli li dan l-infiq jiġi kkapitalizzat. Il-kontribuzzjoni totali (indikattiva) tal-Kummissjoni għall-fażi li jmiss tal-programm Galileo (mill-2008 sal-2013) hija ta' EUR 2 645 miljun.

SESAR

L-għan ta' din l-Impriża Konġunta huwa li tassigura l-modernizzazzjoni tas-sistema tal-ġestjoni tat-traffiku tal-ajru Ewropea u l-implimentazzjoni rapida tal-Master Plan Ewropew tal-ġestjoni tat-traffiku tal-ajru permezz tal-koordin